Bukedde Online - Omugagga w'omukampala awunze; Atutte abaana ku musaayi nga 5 sibabe!\nOMWANA gw’oyagala ennyo, oboolyawo nga gw’oteekateeka okuba omusika wo watya nga ssi wuwo? Wali okirowoozezzaako nti oyinza okuba ng’oyolera musajja mulala? Ensangi zino bangi bajjumbidde okutwala abaana baabwe okubakebera endaga butonde (DNA) era bangi kibabuukiddeko eyo nga bakabatemye nti ddala abaana abamu si be babazaala wabula bakyala baabwe baali baabaasiba olw’ensonga ezitali zimu.\nFesto Kasajja y’omu ku basajja abeekengera bakyala be nasalawo abatwale babakebere omusaayi era ebyavuddeyo byamuwuniikirizzaOMUGAGGA w’omu Kampala, Festo Kasajja owa Kasajja and Sons Emporium yayatiikirira nnyo mu myaka gye 80 ne 90 olw’okukwatanga ennyimba z’abayimbi n’azissa ku ntambi n’okuzigula n’azeetundira.\nAlina ebizimbe ebiwera mu kibuga naddala mu Kisenyi. Kasajja aludde ng’abuusabuusa abamu ku baana be ng’omutima ogumu gumugamba nti ku baana mwandibeeramu b’atazaala olw’emize gy’abamu ku baana naddala b’azadde ng’afunye ku ssente. Yasalawo bonna okubayoola n’abakuba ku kyuma gye bakeberera omusaayi era ebyavuddeyo byamukubye wala nga n’okutuusa kati anyeenya mutwe ng’embuzi entenda enkuba.\nSsaalongo Mayanja n’abamu ku baana be.\nKASAJJA ATTOTTOLA EBYAMUTUUSEEKO “Omutima bwe gwatandika okunnumiriza nti mu baana mwandibeeramu be sizaala, nasalawo okuyita abakazi be nabazaalamu. Kyokka bwe nabakunya ennyo ηηenda okulaba ng’abamu bye boogera tebikwatagana. Abaana bange ba mijiji ebiri okuli abakulu abali mu myaka gy’ekivubuka nga mu kiseera kino bawezezza emyaka 30 ne 40 awamu n’abato. Gattako n’omujiji omulala abakyali abato abali wansi w’emyaka 10.\nBwe nawulira ebyatuuka ku baana ba munnamawulire Mulindwa Muwonge ne ηηamba nti nze sijja kulinda kuva mu nsi okubakebeza. Nayita abaana bonna ne bannyaabwe ne mbabuulira obuzibu bwe ntubiddemu omuli okuba nga mbabuusabuusa. Twakkiriziganya ne mbatwala ku musaayi bonna tumalewo okubuusabuusa. Ebyavudde mu musaayi byankubye wala anti ku baana 16 be mbadde nnina nasigazza 11. Abataano ebyuma byabawandudde nga si nze kitaabwe.\nOkufaanana nga bwe nali ndowooza abaana abato be baabaddeko obuzibu kuba abakulu nabazaala mu mukazi omu. Kyokka bano be nazaalanga mu bakazi ab’enjawulo be baabaddeko obuzibu era nga nalabanga bannyaabwe nga babuukabuuka. Ekimu ku kyannumyemu abamu ku baana abaawanduddwa mbadde mbaagala nnyo nga mikwano gyange. Kyokka olw’okuba tebabadde musaayi gwange, kirungi bagende mu bika ebituufu gye bagwa.\nOKULABULA ABASAJJA Basajja bannange abakyatambula mulina okwegendereza abakyala abeekozesa naddala abatambuza ebyamaguzi, abakola mu butale n’abalina bye batembeeya. Bw’oba omanyi nti wazaala mu mukazi ow’ekika kino yanguwa kebeze abaana.\nEkizibu ky’abakazi abasuubuzi ekigendererwa kyabwe kiba kya kunoonya ssente era bw’alaba amuwa ez’amangu gw’apaala naye kuba ze zibakeeza okunoonya. Eky’okuyiga kye nafunyeemu sigenda kuddamu kulindiriza era omwana oluba okumuzaala nga mmutwalirawo ku musaayi. Abasajja abalina ku ssente be basinga okuba ku buzibu kuba abakazi babeera babanoonyaako ssente.\nEkirala kyannyambye n’okutegekera obulungi abaana bange kuba tomanya oyinza okuwa atali wuwo kyokka era mu maaso ne bamutwala. Omusaayi omukyamu okuyingira mu famire kye kivuddeko n’ebikolobero okweyongera ng’abaana abatemula bazadde baabwe.\nEMBEERA Y’ABAKYALA Ekyanneewuunyisizza abakazi olwabategeezezza ebivudde mu musaayi tebeekanze nga kiraga nti babadde bansiba abaana mu bugenderevu. Waliwo eyalabise nga nninga amuwewudde omugugu nga bulijjo talina w’akiηηambira. Waliwo omusajja gwe nabadde nteebereza okubeera taata w’omwana omu, era kyanneewuunyisizza okuba nga gwe baamuwadde.\nBuli mwana baamufunidde dda kitaawe omutuufu. Nnawaliriziddwa n’okukyusa ekiraamo ne nzigyamu abatali baana bange. Ebyobugagga byonna nabitadde mu kkampuni ng’abaana bonna balinamu emigabo ne bannyaabwe.\nOmusika alina kusikira musaayi era omwana omu bw’afa, omugabo gwe gugenda mu baana b’aba alese. Nze wadde abamu baagenze naye ndi yadde yadde.\nWaliwo omugagga omulala mu Kampala eyakebezza abaana be 70, kyokka abaana 12 bokka be baazuuliddwa nga babe abalala 50 ekyuma kyabawandudde”.SSAALONGO Abubaker Mayanja (40) yawunga bwe yafuna omukuku gw’ebbaluwa ng’ewandiikiddwa musajja munne ng’amubanja omwana.\nMu bbaluwa yateekamu n’ekifaananyi ng’ali ne mukazi we n’amutegeeza nga bwaludde ng’abanja omwana we. Mayanja mutuuze w’e Nakwero A, mu minisipaali y’e Kira mu disitulikiti ‘e Wakiso era nga musaveya omutendeke. Mukyala we yamulinamu abaana babiri, oluvannyuma omusiguze n’atwalako omu. “Omuvubuka eyali omuvuzi wa booda ayitibwa Mutyaba emyaka mukaaga emabega yampeereza ebbaluwa ng’antegeeza nti mukyala wange Sarah Nan- yo watya nga ssi wuwo? Ssaalongo ow’abaana 7 asigazzaako 5 ABALALA subuga yali yansiba omwana gwe natuuma amannya ga Shamiyah Namutebi.\nOMUSIGUZE AMPANDIIKIRA EBBALUWA Ebbaluwa yagimpeera ku kisaawe nga ndaba mupiira e Nakwero era okuva ku kisaawe bankwatirira bukwatirizi nga mpunze. Mutyaba yali muganzi wa Nansubuga era nga yali yamuzaalamu omwana nga sinnaba kumuwasa. Omwana gwe yali ammanja ye wookubiri ng’alemerako nti wadde mwavu alina okununula omusaayi gwe.\nMu bbaluwa, yateekamu n’ebifaananyi nga bali ne mukyala wange era n’antegeeza nti Nansubuga yali atucanga babiri era ng’olumu yamutwaliranga omwana n’amulabako n’oluvannyuma ne bakomawo ewange. Ebifaananyi byankuba wala kuba byali biraga nti Nansubuga bali mu mukwano omuzibu nga bonna beeriraanye bulala. N’omwana wange gw’abanja baalinga naye, kyokka owange omuto gw’atazaala era ng’ebifaananyi alabika nga tebamuliiko. Kino kyantiisa ne mpalirizibwa okutwala abaana bange omusanvu mu musaayi okuzuula ekituufu.\nEbyavaamu bigenda okudda ng’ababiri ku baana bawanduddwa okuli; Shafi k Nsubuga (9) ne Shamiyah Namutebi (12) Mutyaba gwe yali akaayanira. Kyokka ekiseera kye namala ne Nansubuga yali muntu wa kunoba buli kiseera ate nga bw’amala n’akomawo. Kirabika bwe yavanga ewange ng’abeera ku ddya eddala ewa Mutyaba. Omwana gwe baatwala nali mmuweerera n’okumuwa ebyetaago ebirala.\nOmusawo ng’aggya amalusu ku mukyala okugakozesa mu kukebera endaga butonde.\nOMWANA OWOOKUBIRI BAMUTWALA Namakula gwe nazaalamu Shafi k Nsubuga, naye gwe baatutte. Nasisinkana nnyina ng’asoma siniya ne mmuganza era ekyaddirira kwe kuηηamba nti ali lubuto.\nYansuulira omwana nga wa myezi mukaaga era mukyala wange n’amukuza okutuusa ku myaka mwenda we baamutwalidde. Olwamukebedde omusaayi ne tumuzuula nti si wange bangi baamusaaliddwa mu kika kubanga abadde talina buzibu nga muwulize era ng’atweyagaza Ssaalongo Mayanja n’abamu ku baana be. nga famire. Naye tetulina kyakukola alina okugenda mu kika ekituufu.\nMukyala wange wadde nga yali asazeewo tusigaze Nsubuga ng’amulabirira, kyokka nakiraba nga bwe naakikola nnyina tajja kunoonya kitaawe omutuufu era bwatyo ne mmukwasa nnyina. Kye nakola nga nfunye ebivudde mu musaayi nagenda ku poliisi e Kasangati ne bakyala bange ne mbakwasa ebivudde mu musaayi”. Ssaalongo Mayanja bwannyonnyola ebibye. Annet Nakibuuka, maama wa Mayanja yagambye nti kyabakuba wala okuzuula nti omwana teyali wa musaayi gwabwe.\nBaali tebalowooza nti Namakula asobola okukola ekikolwa ng’ekyo. Kyokka ate oluvannyuma baasanyuse omwana okuba ng’agenda kufuna ekika kye ekituufu.DR. Nelson Mwesige owa HEALTHVIBER Diagnostic Centre e Wandegeya yagambye nti tekikyetaagisa muntu kuzaala mwana okumukebeza kuba basobola okukebera olubuto ne bamanya kitaawe. Olubuto kasita lubeera nga luwezezza emyezi ebiri n’ekitundu babeera basobola bulungi okulukebera. Okukebera kuno kumalawo 850,000/- era nga mu bbanga lya mwezi gumu gwokka taata w’omwana abeera ategeerekese.\nDNA KYE KI? Okukebera endabutonde ekimanyiddwa ennyo nga DNA kikolebwa nga beekebejja obutaffaali obuzimba omubiri gw’omuntu kuba buli muntu abeera n’obutaffaali bwa njawulo okuggyako abalongo abaakulira mu kisawo ekimu. Mu kukebera obutonde basobola okukebera ebintu eby’enjawulo ng’omusaayi, amalusu, entuuyo, enviiri n’ekitundu ky’omubiri kyonna ekirala.\nMwesige yagambye nti ebyuma ebikebera endaga butonde bya bbeeyi era ye nsonga lwaki bitono mu ggwanga. Ebyuma ebisinga ebiriwo bakolagana butereevu n’amalwaliro amanene ebweru we ggwanga ababa bannyini byo. Yawadde eky’okulabirako nti Gavumenti yasaasaanya bbiriyooni 2 n’obukadde 900 ng’eddaabiriza ekyuma kya Goverment Analytical Labaratory (GAL) e Wandegeya.\nEbyuma bino bibeera mu mitendera era tekibeera kyuma kimu. Omuntu gwe bakebedde kimutwalira ebbanga eriri wakati w’omwezi ogumu n’ebiri okufuna ebivudde mu kukebera. Bwe baba bakebera waliwo lwe kiyinza okwetaagisa okusimula amagumba g’omugenzi naddala ssinga kizuulibwa ng’omugenzi talina bamuzaala wadde baganda be bwe bagatta kitaabwe ne nnyaabwe. Abantu abakebera DNA mu kiseera kino beeyongedde nga kivudde ku mbeera ez’enjawulo omuli okubeera ng’obuvunaanyizibwa bw’okukuza omwana bweyongedde okukaluba.\nMwesige yasabye Gavumenti efube okulaba nga buli mwana bamuggyako DNA nga yaakazaalibwa kuba tekibeera kyabuseere ate nga kiyambako ne mu bintu ng’okulwanyisa obumenyi bw’amateeka. Ku buli baana 10 be bakebera nga babuusibwabuusibwa babiri batera okusangibwa nga si ba waka. Abantu abali mu myaka gy’ekivubuka naddala abali wansi w’emyaka 40 be basinga okutwala abaana okubakebera endagabutonde.\nDr. Freddie Bwanga owa MBA Clinical Laboratories esangibwa ku luguudo lw’e Nakasero Road eyakebera abaana b’eyali munnamawulire Mulindwa Muwonge yategeezezza nti ekkubo lyokka erisobola okuyamba okugonjoola enkaayana mu famire n’abaana , kwekebeza musaayi. Mu kukebera omusaayi bakwatagana n’abakugu okuva mu mawanga agaakula ne kibayamba obutabeera na kubuusabuusa ku muntu oba ekintu kye baba bakebedde.\nEBBEEYI Y’OKUKEBEZA ABAANA Okukebera taata n’omwana kimalawo 500,000/- buli omu bamukeberera 250,000/-. Ssinga obeera ogenda kukeberwa nga mulagiddwa kkooti ssente ezisasulwa zibeera 650,000/- olw’obwangu obulina okukozesebwa okufulumya ebivudde mu musaayi. Okusimula amagumba g’abafu okuzuula obuzaale kwa ddoola 2,300 nga zisukka mu bukadde 8,000,000/-\nEBINTU EBIRALA BYE BAKEBERA ENDAGA BUTONDE Basobola okukebera okuzuula taata oba maama w’omwana omutuufu (Paternity DNA) Bakebera abantu ssinga wabeerawo ekiragiro kya kkooti (Legal DNA) Bakebera ng’omuntu abadde agenda mu nsi endala (Immigration DNA) Bakebera olubuto ng’omwana tannazaalibwa (Pre-natal DNA) Okuzuula ekikula n’obuzaale bw’ekisolo (Veterinary DNA) Bakebera ebinkumu, amagumba n’obulambe bw’omuntu okugeza mu kifo we batemulidde omuntu (Forensic DNA). Basobola okukebera ebintu ng’engoye okuzuula nnannyini nkwaso oba entuuyo (Infi delity DNA) Osobola n’okukkiriza ne bakuggyako ebikukwatako ku butonde ne bw’oba ofudde bwe baleeta omwana nga bageraageranya (DNA profi le).\nEBIFO GYE BAKEBERERA DNA MU KAMPALA Health Vibers Diagnostic Center e Makerere, Lancert Labalotories ku Buganda Road, MBA Clinical Labalatories ku Nakasero Road, Government Analytical


Bukedde Online - Mzee Zedde: Akuba mu balema tiyagaasi asuubira okugenda mu Ggulu?\nYING. KIYIMBA KAGGWA: Yakuba pulaani ya Namboole n'Amasiro\nMityana efuna obukadde 120 omwaka okukiyo...\nAdded 21st September 2013\nEyakubye omukka gwa ttiyagaasi mu balema nga beekalakaasa mu Kampala talizuukira kubanga ne bw’oba wakambuwala otya abalema tebakubikamu ttiyagaasi.\nAbalema baabadde n’ensonga okwekalakaasa. Bagamba nti Museveni waabwe abamanyidde ku nnaku, yabawa ettaka e Wandegeya bakolereko emirimu egy’okweyimirizaawo. Kyokka bakanze kulinda kubakwasa kyapa ky’ettaka lyabwe eryo, nga butereere teri kanyego.\nEkyo kye kyabatutte okwekalakaasiza okumpi ne Palamenti mu Kampala bafuneyo akanyego ku kyapa kyabwe, kubanga bakimanyi nti eby’ennaku zino abeekalakaasa be bawulirizibwa amangu.\nWabula abalema abano beerabidde nti poliisi ennaku zino baagirogera mu kutiiriisa ttiyagaasi. Nga bwe mutiiriisiza mu beekalakaasi abalamu, era ne ku balema bwe yakoze. Mwattu nabo teyabakwatiddwa kisa kyonna yabatiiriisirizzaamu ttiyagaasi ne bongera okubonaabona!\nNaye nno osuubira ttiyagaasi yasobodde okugumbulula abalema bano abaabadde baswaakidde, waapi? Balemeddewo ne bagenda mu maaso n’okwerwanako.\nOluvannyuma yabadde omukungu wa Gavumenti Mayanja Nkangi eyayogedde eri abalema nabagumya nti akakiiko k’ebyettaka kaakulira, kanaatera okufulumya ekyapa ky’ettaka lyabwe Museveni lye yabawa. Kigambo bugambo ekya Mayanja Nkangi kye kyagumbuludde abalema sso si ttiyagaasi wa poliisi!\nWo ayi Mzee Zedde ng’alabye ennaku etakoma! Kubanga naawe sooka weebuuze ssente Gavumenti eziggya wa ezo ezigula ttiyagaasi poliisi gwetiiriisiza mu balema nga beekalakaasa olw’ekyapa ky’ettaka lyabwe Museveni lye yabawa, sso nga n’ensimbi ezongeza emisaala gy’abasomesa zigibuze n’abasomesa bali mukwekalakaasa, amasomero gasannyaladde abaana b’eggwanga nga tebakyasoma.\nNaye ate lyo etteeka erifuga ttiyagaasi linakolwa ddi? Ttiiyagaasi atuuse nokutiiriisiza mu balema asaanye okubaako etteeka erirambika enkozesa ye sso si kujajaamizibwa atyo naatuuka n’okufuuyirwa abalwadde ko n’abaana abawere.\nAfande Andrew Kaweesi adduumira poliisi mu Kampala kijja kumwetaagisa okusitukiramu agende yeetondere abalema era abasabe ekisonyiwo olwa poliisi okubakuba ttiyagaasi ow’omutyobooko.\nOba sikyo mungu yandinyiiga naabako bakuba ebbalaayi ne bagungalala sikulimbamu nakatono kokka. Oswii!\nYeewuunya: Akuba mu balema tiyagaasi asuubira okugenda mu Ggulu?\nOkuddamu okubala obululu e Luweero kusaziddwamu\nPoliisi eyongedde abaserikale mu kibuga\nMuganzi wa Black asindikiddwa e Luzira


Bukedde Online - Olutalo lwa Muhangi ne Drake Lubega lusitudde enkundi, Ebbaluwa eyaweereddwa Muhangi esaziddwamu\nOmusomesa wa Kasubi SS Mutiri Patrick avudde...\nOLUTALO lw’abagagga abasatu abakaayanira ettaka n’ebizimbe mu Kampala okuli Francis Drake Lubega, Mansoor Matovu (Yanga) ne Charles Muhangi lwokezza abakungu mu kitongole ekiwabula Gavumenti ku byamateeka.\nOmukungu Charity Nabasa eyatadde omukono ku bbaluwa eyalagidde poliisi okutwala Charles Muhangi mu paaka awandiise endala eyimiriza enkadde gye yasooka okuwandiika nga October 23 omwaka guno n’ategeeza nti eyasooka yawandiikibwa mu nsobi.\nEbbaluwa empya yagiwandiise ku Lwokubiri nga November 6 omwaka guno ng’ategeeza omuduumizi wa poliisi mu ggwanga Okoth Ochola nti ebbaluwa yali teyeetaagisa kuwandiikibwa era n’ategeeza nti enkadde tekyakkirizibwa kukozesebwa.\nEggulo abagagga Drake Lubega ne Yanga, baayitiddwa ku kitebe kya poliisi e Naggulu ne babannyonnyola byonna ebyabaddewo ku bbaluwa eno era baavuddeyo nga basekera mu kikonde nti munnaabwe baamulabula nti byakola bimenya mateeka.\nOmwogezi wa poliisi mu ggwanga Emilian Kayima yategeezezza nti ebbaluwa empya eyawandiikiddwa Nabasa ng’amenyawo enkadde gye yasooka okubaweereza bagirabye kyokka balindiridde kiragiro kuva eri atwala ekitongole ekiwabula Gavumenti ku by’amateeka kubanga ekyakoleddwa mu kusooka kyabakoze bubi.\nYategeezezza nti enkiiko zigenda mu maaso kyokka basuubira nti atwala ekitongole agenda kutunuulira ebbaluwa enkadde n’empya balyoke bawandiikire Muhangi bamufulumye ku ttaka eryo. Ebbaluwa olugudde mu mikono gya Lubega ne Yanga ne bajaganya nga bagamba nti Muhangi azze awubisa ofiisi ezenjawulo nga ziwandiika ebbaluwa mu bukyamu awatali kusooka kwetegereza bbaluwa nkadde.\nEggulo Drake Lubega ne Yanga baategeezezza nti ensonga z’ettaka eryo zaava dda mu kkooti ng’Abalamuzi bataano mu kkooti ensukkulumu batudde ne basalawo babatabaganye era enjuyi zonna ne zikkiriziganya omusango guve mu kkooti kyokka nga takkirizibwa kutwala ttaka eryo.\nLubega yagambye nti Muhangi byonna abadde abimanyi era agenda kumutwala mu kkooti amuvunaane okumenya ekiragiro kya kkooti ate amuliyirire buwumbi. Charles Muhangi eggulo eyasangiddwa mu paaka ya Qualicel ng’ayooyoota kifo era nga n’obumu ku bugyo [ Pavers] n’ebinnya Lubega bye yali ayiikudde amaze okubiziba.\nYategeezezza nti eryo ttaka lye era tewali asobola kuddamu kumuggyawo kubanga alina ebiragiro bya kkooti n’ebbaluwa ezimuwa obuyinza okweddiza ettaka eryo kubanga lyali lirye. Ettaka lya paaka Lubega yaligula ku kkampuni musanvu ezeegatta ne zikola kkampuni emu eyitibwa UBOA Investments.\nWabula Muhangi agamba nti ye yalina emigabo emingi kyokka ye teyaliiwo nga banne batunda wadde ssente zonna ezaali zimalayo emigabo gye bagamba nti baazimusasula. Eggulo poliisi yabadde ekyakuumiddewo Muhangi kyokka nga Drake Lubega ne Yanga balinze ssaawa poliisi kubakwaasa ttaka lyaabwe


Bukedde Online - Endabika ya Rema ecamudde abawagizi be\nKENZO: Ayambalidde abamulangira okulya ssente za NRM\nAba Ebonies bagaanyi Corona okubasembya: B...\nBAATANDISE ku Lwakutaano ku Idd, ng'amba abawagizi nga beebuuza engeri sereebu waabwe gy’ajaguzaamu olunaku engeri gy'ali muddu wa Allah! Abalala nti kale ssinga ebivvulu bibadde bikkirizibwa osanga bandimulabyeko ku siteegi ng’ayimba.\nMwabaddemu n'abagumu abaagambye nti engeri gyeri Idd mulinde ebifaananyi by'aneekubya ne Dokita, bye baayise ‘Idd photo shoot' kuba tatera kubisubwa.\nWayise olunaku lumu Rema Namakula n'ayiwa ebifaananyi ku mukutu gwe ogwa Facebook ng'ali ne bba Hamza Ssebunya ebyabakubiddwa nga bali mu mbeera eya laavu, beekutte bwe bemoola ng'abaagala okwenywegera.\nWabula abasinga amaaso bagatadde ku ndabika ya Rema gwe baludde okulaba. Bakira abamu bamuweereza obubaka obwebaza Hamza emirimu nga bwe bagamba nti ‘Egya kalantiini tugiraba'.\nEbifaananyi bino bimulaga ng'ataddeko omubiri n'akanyiriro ekyaleetedde abawagizi be okwebuuza oba kanyiriro aka bulijjo kubanga bangi bafunye omubiri mu kiseera kya Covid oba Dokita yamukozeemu omulimu.\nRema yayanjula Dr. Hamza Ssebunya mu November w'omwaka oguwedde ku mukolo ogw'ebbeeyi ogwali e Nabbigo era abawagizi bamaze ebbanga nga basaba Rema waakiri abaweeyo bebbi w'omukolo guno nga bwe balindirira embaga.\nEbya Kazimba ne Lwanga bitabuse\nWaliwo eby'omunda bye tumala ng'abakulu - Kazimba\nNg'enda kusisinkana Ssaabasumba Lwanga okumalawo obukuubagano - Kazimba


Bukedde Online - Abasomesa b'e Makerere bewozezzaako mu kakiiko ka Palamenti\nMinisita alonze akakiiko akanaasalawo ku nzirukanya ya yunivasite...\nSelena Gomez alangiridde bw'agenda okufumbirwa omuzannyi wa...\nAbakulembeze be Kawempe bakukkulumidde poliisi olw'okutyobola...\nEmikolo gy'okutegeka olunaku lw'Abajulizi e London giri mu ggiya...\nMmengo efulumizza ekifaananyi kya Kabaka...\nOw'emyaka esatu taxis emusse e Kanyanya\nAdded 6th December 2018\nABASOMESA B’E Makerere bewozezzaako mu kakiiko ka palamenti ku bigambibwa nti bayitiridde okukabasanya abaana abawala ne bagamba nti be babasoomooza olwokwambala enkunamyo.\nAbasomesa bano baabadde mu kakiiko ka palamenti akasibwawo okunonyereza ku kikabasanya baana mu massomero ga pulayimale n’amatendekero agawaggulu mnga bewozaako oluvanyuma lwokuyitibwa akulira akakiiko kano Omubaka Robina Rwakoojjo bewozeeko ku kyokukabasanya abayizi.\n‘Mukoze kinene nnyo okwionoonera abaana na ddala abawala ebiseera byo mu maaso mubakabasanya abamu ne bafuna embuto ne batamalaako ng’abamu mu basuubiza okubawa obubonero ekintu ekikyamu ennyo’ Ssentebe Rwakoojjo eyabadde omunyikaavu bwe yategeezezza abassomesa bano.\nMu kwanukulu Ssentebe Dens Kamunyu eyakulembedde banne yagambye nti kituufu waliwo abassomesa b’e Makerere abakabasanya abaana nti kyokka ate n’abassomesa beemulugunya olw’enyambala y’abayizi e ya kokookonyo ereetera abamu okuva mu mbeera.\n‘Kituufu babakabasanya era twafunako ne lipoota okuva mu bassomesa banaffe nga baliko banaabwe be bawawaabira olwokukabasanya abaana abawala naye ate waliwo n’abatuleetera abayizi bennyini nga bakabasanya abassomesa’ Ssentebe Kamunyu bwe yategeezezza Ababaka.\nWabula yabadde tanamalayo Omubaka ate nga yakulira banne ku kakiiko kano Rwakoojjo namwambalira nagamba nti kya nnaku nnyo abassomesa bano ne bakiriza abaana okwambala enkunamyo ne bamalako obudde bwe babeera nabo nga babasomesa nga babatunuulidde butunuuliriza leero n’enkya.\n‘Nkakasa nga mwena muli bazadde, munyumirwa mutya okutunuulira ebisambi by’abaana bano mu kifo kyokubakomako, lwaki amanyi gemukozesa nga musaba emisaala okwongezebwa ssi gemukozesa okulongoosa emirimu naffe nga palamenti netubawagira babawe ssente nga tusanyuse.\nAbabaka baasabye amateeka amakakali gakozesebwe abassomesa nga bano batwalibwe mu mbuga z’amateeka baggalibwe mu kkomera olwo banaabwe bafune ekyokuyiga. Wabula bagamba nti ettendekero nga lyo terinabaga teeka lyonna ku nyambala y’abayizi era ng’abayizi bangi bava awaka waabwe n’obugoye bw’enkunamyo ate ng’abamu bambala jiini eza ‘damegi’.\nOmu ku bassomesa abakyala eyabadde ku tiimu eno Janet Kasule Nabalika yakaksizza ng’abamu ku bassomesa abanafu b’emitima abatondowalira olw’enyambala y’abayizi abamalirizza nga babakabasanyizza ate abamu abalina emitima emigumu ne baguma.\nAbabaka era bemulugunyizza olw’omuwendo gw’abayizi abatamaliriza misomo mu tendekero lya Makerere olw’abassomesa okubasuula olwokugaana okwegatta nabo ate ng’abamu babakola mbuto. Wabula kino abassomesa bakiwakanyizza nga bagamba nti abayizi abaggwa mu kiti kino baweebwa obudde obulala ne basobola okumalako ate ng’abamu balemererwa lwa bisale.\nSelena Gomez alangiridde bw'agenda okufumbirwa omuzannyi wa firimu ow'emyaka 68\nEmikolo gy'okutegeka olunaku lw'Abajulizi e London giri mu ggiya\nDr. Sarah Nkonge bamusabidde ku ky'omubaka omukazi owa Lwengo\nAbayizi nabo batusuula mu bikemo - Basomesa\nBagobye omusomesa abadde aganza abayizi mu masomero ga Mukiibi\nMinisita alonze akakiiko akanaasalawo...\nMINISITA w’ebyenjigiriza Janet Museveni alonze akakiiko ka bantu 17 okwekenneenya lipooti eyakolebwa akakiiko k’omugenzi...\nSelena Gomez alangiridde bw'agenda...\nSelena yatambulira ku mukolo gwa Cannes ogwa kapeti emmyuufu nga Murray atongoza firimu ye empya emanyiddwa nga...\nAbakulembeze be Kawempe bakukkulumidde...\nAbakulembeze be Kawempe bakukkulumidde poliisi olw'okutyobola ekitiibwa kyabwe\nEmikolo gy'okutegeka olunaku lw'Abajulizi...\nBANNAYUGANDA abeegattira mu kibiina ekimanyiddwa nga Uganda Cryodon Catholic Community ekisangibwa ku njegoyego...\nMinisita JJ Odongo alumbye Poliisi...\nMINISITA w’ensonga ez’omunda Gen. Jeje Odongo (wansi) atabukidde abakulu mu poliisi olw’enguzi esensedde ekitongole...


Bukedde Online - ‘Mwongere omutindo ku bye mulima’\n‘Mwongere omutindo ku bye mulima’\nOmubaka wa Budaaki akubirizza abavubuka\nNgasse obulimi n’obulunzi okufuna ssente...\nAKULIRA ebibiina by’obwannakyewa mu disitulikiti y’e Buikwe Muhammad Gita, akubirizza abalimi okwongera amaanyi mu kulima n’okujjumbira emisomo n’emyoleso olwo lwe bajja okusobola okutuukiriza ebigendererwa byabwe mu kulima n’okukungula ekiwera.\nSamuel Kabuye, ku ddyo ng’alaga abalimi ezimu ku nsujju ze basimba.\nBino yabyogeredde mu mwoleso ogwategekeddwa ku ssomero lya Kikuba P/S ku kyalo Kizigo mu Buikwe gye buvuddeko nga gwamaze ennaku bbiri ng’abalimi boolesa ebintu eby’enjawulo wansi w’omulamwa, ‘Okugatta omutindo ku birime ly’ekkubo erireeta ssente mu bulimi’.\nGwetabiddwaamu abantu ssekinnoomu n’ebibiina eby’enjawulo okwabadde n’ekya Harvest Plus, Pumpkin Growers Association, Nina Olugero n’ebirala.\nBano baaleese ebirime eby’enjawulo okuli emicungwa, emiyembe, amapeera gattako abaayolesezza ensujju, lumonde, amatooke nga bonna batambulira ku mulamwa gumu gwa kugattako mutindo okusobola okufuna akatale akalungi ate nga kagazi.\nAkulira ekitongole kya Nnina Olugero Foundation ekyakuliddemu okutegeka omwoleso guno, Samuel Kabuye, yagambye nti ekizibu ekiriwo kati balimi kwongera maanyi mu kugattako omutindo ku bye balima kuba akatale kati tekakyali kizibu wano mu Uganda n’ebweru.\nN’awa ekyokulabirako ky’omuntu alima ensujju okusinga okugitunda nga nnamba asobola okugikaza ate n’ensigo n’azigattako omutindo n’afunamu ssente sinnakindi okuzikolamu wayini olwo n’afunamu ekiwera.\nDPC w'e Moroto akubye bannamawulire mu lukung'aana lwa Besigye\nPoliisi esomesezza ku butabanguko mu maka


Bukedde Online - Aba Swengere Family basabuukuludde ettu lya Ssekukkulu\n'Musimbe emiti tukole ebibira okukuuma omuziro...\nOwa poliisi Nixon bamugguddeko omusango omulala...\nIBANDA Muyonjo, mukyala we Maama Kalibbala ne mutabani waabwe Kalibbala abeegattira mu Swengere Family obadde obalaba ku Bukedde TV n’obuzannyo bwabwe obw’Olusoga. Kati ogenda kubalaba layivu mu nnaku zino enkulu.\nAba Swengere nga bazannya ku Theatre Labonita omwezi oguwedde\nOLUVANNYUMA lw'abazannyi ba Swengere okusanyusa abantu ba Labonita nga 24 November, we baazannyira komedi atayawula muto na mukulu kati ate ku luno basabuukululidde abawagizi baabwe ettu lya Ssekukkulu.\nBano bakomezzaawo ekivvulu kyabwe ekya ‘Swengere Family Tour 2017’ nga ku mulundi guno 'show' bagitutte ku Hut Gardens e Mbale nga 23 December, ate ku 31 bamalire ku Satelite beach e Mukono nga bayingira omwaka n'abawagizi baabwe.\nSwengere ne banne basuubizza ekyenjawulo mu mizannyo gyabwe ku ndaga zino ebbiri ezisembayo.\nBano bagenda kuwerekerwako abayimbi okuli; Sheebah Karungi ne Mr. World.\nObumu ku buzannyo bwabwe bwe bazannye bw'otasaanye kusubwa:\nSwengere yawakana ne neyiba we ng’amutendera omwana we okuba nga y’asinga obusiru. Okukakasa kino yayita Kalibbala n’amutuma mu nnyumba alabe oba taata we gyali.\nKalibbala yadduka za mbwa n’ayingira era olwadda n’amutegeeza nti taliiyo. Swengere kwe kutegeeza neyiba nti ekyana okirabye, oba neyiba ye yakizaala?


Bukedde Online - Rema amalirizza okugula eby’omukolo\nEbikwata ku kusoma kwa Sebunya n’engeri gye...\nRema yakomyewo ku Lwomukaaga era agamba buli kimu kye yeetaaga yakifunye omuli gomesi ez’omulembe okuli amajolobera ga zzaabu z’agenda okwambala ku mukolo (agenda kukyusa emirundi egiwerako), eby’okwewunda omuli ne kalifuuwa, engatto, ebikomo n’ebirala.\nMu mbeera eyenjawulo Hamzah yamukoledde akabaga ak’enjawulo akamwaniriza era nga kano kaabadde mu maka gaabwe e Namugongo Hajji Issa Musoke ssentebe w’olukiiko oluteekateeka okwanjula kwa Rema yategeezezza nti Rema kakomyewo bagenda kuddamu okutuula okuttaanya ensonga z’omukolo ezikyasigalidde.\nMusoke agamba mu bimu ku bintu bye baagala okumaliriza kati lwe lukalala lw’abagenyi abayitiddwa ku mukolo.\nWadde olukalala luno lwakolebwa ne luggwa n’abasinga baamaze dda okufuna kaadi ezibayita, bali mu kattu olw’abantu abangi ababakubira essimu nga baagala okujja ku mukolo.\n“Rema muntu wa bantu alina emikwano mingi mu biti ebyenjawulo. Olw’okuba ye muntu owenkomeredde asalawo ani alina okujja ku mukolo gwe tubadde tulina okumulinda addemu okutunula ku lukalala luno n’okulaba b’ani abalala bayinza okwongerwako bwe kinaaba kisobose.” Musoke bwe yannyonnyodde.\nMusoke agamba abantu 500 be basuubirwa okubeera ku mukolo gwa Rema ogutegekeddwa nga November 14, 2019 e Nabbingo ku lw’e Masaka.\nSarah Nabatanzi ssenga wa Rema gye buvuddeko yategeezezza nti olw’obungi bw’abantu abasuubirwa okujja ku mukolo guno bakyalowooza ku ky’okusalawo oba gusigala e Nabbingo oba bafuna awalala awasingako obugazi si nakindi okugenda e Masaka gye bazaala Rema.\nRema ne banne bataano bagudde mu bintu


Baibuli y'Oluganda - ENDAGAANO ENKADDE - 2 Ebyomumirembe 21\n2 Ebyomumirembe - Essuula 21\nAwo Yekosafaati ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi: Yekolaamu mutabani we n'afuga mu kifo kye.\n2 Era yalina ab'oluganda batabani ba Yekosafaati, Azaliya ne Yekyeri ne Zekkaliya ne Azaliya ne Mikayiri ne Sefatiya: abo bonna batabani ba Yekosafaati kabaka wa Isiraeri.\n7 Naye Mukama teyayagala kuzikiriza nnyumba ya Dawudi olw'endagaano gye yalagaana ne Dawudi, era nga bwe yasuubiza okumuwa ettabaaza n'abaana be emirembe gyonna.\n16 Awo Mukama n'akubiriza omwoyo gw'Abafirisuuti eri Yekolaamu, n'ogw'Abawalabu abaliraanye Abaesiyopya:\n20 Yali yaakamaze emyaka amakumi asatu mu ebiri bwe yatanula okufuga, n'afugira emyaka munaana mu Yerusaalemi: n'agenda nga tewali amwegomba; ne bamuziika mu kibuga kya Dawudi, naye si mu masiro ga bassekabaka.


Abalumba e Kasese tubategedde - Gen. Kayihura\nKu Lwomukaaga, ennyumba ezisoba mu 10 e Kasenyi mu ggombolola y’e Buhirira - Busongora, Kasese okuli n’eya GISO, zaakumiddwaako omuliro mu bulumbaganyi obwalese ng’abavubuka 4 battiddwa n’abapoliisi 3 baakubiddwa bubi.\nOMUDUUMIZI wa poliisi, Gen. Kale Kayihura, agambye nti, abaalumba poliisi n’okwokya ennyumba e Kasese bali mu bubinja bw’abalwanyi (mirisiya) nga balina emitima emigumu n’akakwate n’abakungu b’Obusinga bwa Rwenzururu.\nKati abantu baweze 6 abaakaafi ira mu bikolwa eby’obulumbaganyi. Kino kyaddiridde abavubuka abakambwe okulumba abaserikale ba poliisi abaabadde ku kabangali.\nEkyaddiridde poliisi kwe kuttako bana. Bo abapoliisi 3 be baalumiziddwa ne batwalibwa mu ddwaaliro Ekkulu e Mulago.\nAbattiddwa ye; Nasoni Sagi, Kaki Saleri, James Wayekwa ne Jokas Kirembera ate omulala, Gideon Bwambale yalumiziddwa era Kayihura yagambye nti bagenda kumujjanjaba n’oluvannyuma bamukunye.\nKayihura, eyagenze e Kasese eggulo, yategeezezza abaamawulire eggulo nti, “Tuzudde ng’obubinja bwa bamirisiya bwe buli emabega w’abalumbaganyi bano.\nYagasseeko nti, waliwo n’obukakafu obulala nti abavubuka bano balina akakwate ku bantu abamu mu Businga. Yavumiridde ababaka ba Palamenti, Winnie Kiiza (Mukazi Kasese) ne William Nzou (Busongora North) okunenya poliisi okutta abalumbaganyi.


Amaggye ne Poliisi basazeeko offiisi za People Power ezisangibwa e Kamwokya - Watchdog Uganda\nEKITONGOLE ky’amaggye gw Ggwanga ne Poliisi basazeeko offiisi z’ekisinde kya People Power ekisangibwa e Kamwokya ku nkingizzi ze kibuga Kampala.\nKino kidiridde Omukulembeze we kisinde kino Robert Kyagulanyi Sentamu okulangirira nga bwagenda okutuuza olukiiko lwa bannamawulire ayogere ku nsonga ezabaddewo olunaku lwe ggulo bwe yagaaniddwa okukuba olukungaana olwabadde lugendereddwamu okwebuuza ku bantu ku bikwatagana ku nsonga y’okwesimbawo kwe, lwe yabadde ategekedde ku ssomero lya Our Lady of Good Counsel.\nMu kiro ekikesezza olw’okubiri Kyagulanyi yatereddwa okuva ku poliisi ye Naggalama gye yabadde asibiddwa wamu n’abantu be bonna, era nadda mu makaage agasangibwa e Magere mu Wakiso.\nOno yategezezza nga bwe yabadde agenda okwogera ku byonna ebyabaddewo olunaku lwa mande, saako ne nsonga lwaki Poliisi yabadde egaanye olukungaana lwe yabadde ategese mu kibuga kye Gulu ku lw’okubiri.\nKigambibwa nti Kyagulanyi n’abamu ku babaka ba Palimenti ababadde bakatuuka e Kamwokya Amaggye ne Poliisi babasaliddeko munda mu office era nga tewali muntu yenna gwe bakkiriza kusalimbira mu kifo kino.\nMu kusooka kyagulanyi agambye nti babadde tebayinza kweyongerayo mu Disitulikiti ye Gulu nga tebamaze kutaasa banaabwe baakwatiddwa olunaku lwe ggulo.\nAgambye nti lwo olukiiko lwe Lira lugenda kugenda mu maaso kubanga baamaze okutuukiriza ebisanyizo byonna ebyetagisa.\nAbatuuze mu kitundu kye Kamwokye beemulugunyizza ku nkola ya Poliisi n’amaggye bye bagambye nti basasamazza nnyo ekitundu nga kwotadde okutataaganya eby’obusuubuzi mu kitundu kino.


ANTI WAAYA! Wuuno omuwala myaka 22 ayogedde amazima, 'abasajja abasukka 70 bafunye siriimu mu Sex Party lwa kunebakako mu Kampala, abafumbo basukka 30' - Galaxy FM 100.2\nMu Uganda, embeera embi y’emu ku nsonga lwaki abawala abato begumbulidde okwetunda okunoonya ssente okusobola okutambuza obulamu.\nWuuno omuwala Alice myaka 22 agamba nti wadde muwala omuto, abasajja abasukka 70 bafunye siriimu lwa kumwebakako mu ‘Sex party’ nga mulimu n’abasajja abafumbo mu bitundu bya Kampala eby’enjawulo.\nAlice agamba nti kitaawe yafa ng’ali mu P7 mu disitulikiti y’e Lwengo ate nnyina yafa ali mu S5.\nOluvanyuma lwa nnyina okufa, yalina okunoonya ssente okulabirira baganda be babiri 2 omuli okusoma n’okunoonya eky’okulya.\nMu luwumula lwa ttaamu eyokusatu ng’ali mu S5, mukwano gwe omuwala yamuwa amagezi okuggya mu Kampala okunoonya ssente okusobola okunoonya ‘School Fees’ n’okwetusaako ebyetaago okusinga okusabiriza.\nAlice agamba nti yatuuka mu Kampala ku Lwokutaano ekiro ng’ali ne mukwano gwe kyokka enkera ku Lwomukaaga, mukwano gwe yakyaza omusajja mu kazigo ke era oluvanyuma lw’akaboozi, yamutegeeza nti y’omu ku bakasitoma.\nKu Ssande, Alice agamba nti mukwano gwe yamutegeeza nti waliwo omusajja amwegombye era mbu yali amuwa emitwalo 20 singa akkirizza okwegatta.\nAgamba nti wadde yali muwala muto, eby’omukwano yali abitegeera bulungi ddala kuba yali yabitandika n’omusomesa we ng’ali mu luwumula lwa S4 era yali talina kutya kwonna.\nOlw’okunoonya ssente, Alice agamba nti yakkirizza okwebaka n’omusajja nga tayambadde Kondomu era kiteeberezebwa nti wadde yafuna ssente emitwalo 20 mu ddakika 26 sikonda 48 n’obutundu 36, omusajja yamusiiga obulwadde.\nAlice wakati mu kulukusa amaziga, agamba nti oluvanyuma lw’okutegeera nti yafunye siriimu, mukwano gwe yamutegeeza nti ye yalwala dda wabula alina kunoonya ssente okufuna eddagala, okusobola okuwangala.\nMukwano gwe, yamufunira omulimu gw’okuzina ekimansulo mu bitundu bya Kampala eby’enjawulo emirundi 4 buli wiiki nga buli lunnaku afuna ssente shs 10,000 kyokka buli kiro abasajja nga bamusaba omukwano.\nKu myaka 19, yali afunye erinnya mu kuzina ekimansulo nga ku lunnaku lumu ayinza okwebaka n’abasajja 2 oba 3, olw’okuba yali muwala muto, abasajja nga tebaagala kwambala Kondomu era bwatyo bw’atandiika okusasaanya obulwadde.\nAlice agamba nti mu kiseera kino y’omu ku bawala abasanyusa abasajja mu ‘Sex Party’ ez’enjawulo mu Kampala era buli wiiki afuna emirimu 3 oba 4 kyokka buli Pate, abasajja abasukka 5 bamwebakako nga tewali ayambadde Kondomu kuba bangi balowooza nti muwala muto talina bulwadde.\nMu kiseera kino agamba nti abasajja abasukka mu 70 bafunye siriimu mu ‘Sex Party’ mu Kampala wakati, Entebbe, Nansana, Bwaise, Kawala, Kabalagala, Muyenga n’ebitundu ebirala omuli n’abagagga b’omu Kampala.


Bukedde Online - Taata awambye omwana n'apeeka omukazi asasule 2,500,000/-\nTaata awambye omwana n'apeeka omukazi asasule 2,500,000/-\nMuseveni alagidde basseewo omusolo ku bakozesa Facebook ne Whats App\nDr. Lwanga alabudde Museveni ku bamuwa ama...\nEKITONGOLE kya Flying Squad ekikola ku misango egya nnaggomola kinunudde omwana ow’emyaka 4 eyawambiddwa ng’agenda ku ssomero nga March 22, 2018.\nAtuhairwe (ku kkono), omwana Desire ne nnyina.\nOmwana Desire Resty Kahunde 4, yawambiddwa omuvuzi wa bodaboda Yusuf Atuhairwe 37, omutuuze w’e Bbira mmemba wa Boda Boda 2010 ng’avugira ku siteegi ya Clock Tower.\nOmwana gwe yawambye wa muganzi we, Beatrice Kahunde 31, omusawo ku kalwaliro akamu e Zzana ku luguudo lw’e Ntebe.\nOlwawambye omwana nga March 22, Atuhairwe n’akubira nnyina w’omwana essimu n’amulagira okusasula ebbanja lya pikipiki gy’avuga bw’aba ayagala okuddamu okulaba omwana we nga mulamu.\nKahunde agamba omwana yawambibwa nga March 22 bwe yali agenda ku ssomero ne banne.\nAgamba nti, omwana yali abeera ne mukulu we Annette Karumba ku kyalo Kyejumba mu muluka gw’e Rwamukoola mu ggombolola y’e Katooke e Kyenjojo.\nAgamba nti, ku makya nga bagenda ku ssomero, Atuhairwe ng’ali ku bodaboda n’omusajja omulala, baawamba omwana ne bategeeza abaana be yali agenda nabo nti, baali bamututte ku ssomero bajja kumusangayo.\nYagasseeko nti, abaana be yali nabo bwe baatuuka ku ssomero tebaategeeza basomesa nti munnaabwe yali atwaliddwa abasajja ne bwe badda awaka tebaanyega okutuusa lwe baababuuza ne balyoka boogera.\n“Ku ssaaawa 9:00 ez’emisana, Atuhairwe yankubira essimu n’ahhamba nti seeraliikirira omwana y’amulina n’ahhamba nti nsasule looni ya pikipiki ye obukadde bubiri n’ekitundu ezaali zibulayo alyoke ampe omwana wange.” Kahunde bwe yategeezezza.\nYagasseeko nti, oluvannyuma yamwegayirira amuwe omwana n’amutegeeza nti basisinkane mu Kampala amumuwe. Bwe yatuuka e Kampala nti ate n’amugamba nti ali wala amulabe nkeera.\nNalwo bwe lwatuuka n’amugamba nti ate amusange e Mubende. Bwe yatuuka e Mubende n’amutegeeza nti ate enkuba yali emulemesezza basisinkane e Kampala enkeera. Yalaba amuwanvuya kwe kuddukira mu Flying squad.\nHerbert Muhangi aduumira Flying Squad yagambye nti, bwe baafuna amawulire n’essimu Atuhairwe gye yali akozesa, baamulinnya akagere okutuusa lwe baamukutte n’abatwala gye yabadde akwese omwana ewa muganda we Sam Mwesigye ku kyalo Butumi mu ggombolola y’e Kiyuuni e Mubende.\nOWA FLYING SQUAD ALABUDDE\nMuhangi yalabudde abazadde abasindika abaana ku masomero nga bali bokka n’agamba nti, ekiwambabantu kyeyongedde mu ggwanga, omuzadde alina okukakasa nti omwana we amutuusa ku ssomero ate n’abalina okumuggyayo bateekeddwa okuba ng’ab’essomero babamanyi bulungi.\nKahunde yagambye nti, Atuhairwe okuwamba omwana we, basooka kutabuka ne baawukana wiiki ssatu emabega ng’entabwe eva ku Atuhairwe kugaana kumutwala mu bakadde be.\nAtuhairwe yagambye nti, baagula pikipiki (Bajaj Boxer) nnamba UEH 796X ku bbanja lya 5,000,000/- ng’omukazi ye yali azisasula.\nBwe baakyawaganye, pikipiki n’agenda nayo naye abanja n’asigala ng’ayagala bbaalansi n’atiisa n’okumusiba. Wano kwe kusalawo awambe omwana omukazi asasule ssente amuddize omwana we.


Bukedde Online - Abaakuba "crime preventer" ne bamubbako pikipiki poliisi ebakutte\nAbaakuba "crime preventer" ne bamubbako pikipiki poliisi ebakutte\nOmusamize ne banne 3 bakwatiddwa ku by'okusaddaaka...\nPolof Kagonyera asiimye abavubuka abayiiya...\nPOLIISI ekutte abavubvuka babiri abagambibwa okukuba omusirikale w'ekyalo ne bamubbako pikipiki e Wandegeya.\nAbavubuka bano okuli, Edwine Emwoti ng’ono yeyita First half ne Alex Balemezi eyeyita Junior be bakwatiddwa poliisi ya Kimwanyi nga kigambibwa nti baludde nga banoonyezebwa poliisi ku misango gyokukuba omusirikale we kyalo ( Crime preventer) e Wandegeya amanyiddwa nga Fred Mukuuma ne bamubbako ne piki ye eye kika kya Bajaj UAK234B gye yali akolerako emirimu gye.\nAbavubuka bano oluvannyuma lwokukwatibwa poliisi yababuuzizza wa gyebasa piki ya Mukuuma ne bagitegeeza nga bwebagigabira mu kama waabwe Adam Kalule agambibwa nti yakulira ekibinja kino ekya one minute, wabula Kalule olwabadde okutegeera nga abamu ku bavubuka abakozesa mu bubbi bwebabagombyemu obwala kwekwemulula n'adduka.\nBaguddwako omusango gwobubbi ku fayiro nnamba 16/29/04/2016. Akulira poliisi ya Kimwanyi AIP Lonah Kamugisha yategeezezza nti bakola kyonna ekisoboka okulaba nga bakwata Kalule asobole okubalagirira wa gye batunda piki yomusirikale waabwe.\nOlw'obuwanguzi poliisi bwetuseeko oluvannyuma lw'okuma ebbanga nga babanoonya kibawadde amaanyi agokunoonya ono eyadduse ng’esaawa yonna wakukwatibwa naye annyonnyole . Yagambye nti abavubuka bano bakwongerwayo mu kkooti bavunaanibwe emisango gy’obubbi n'ogwokukuba omusirikale waabwe.\nEyagenze okubanja bamukubye essasi ne limuyuza ekisambi!\nBabakwasizza emirambo gy’abaafiiriddemu kizimbe


Bukedde Online - Abagambibwa okuwamba omuyizi ne bamutta bavunaaniddwa\nAbagambibwa okuwamba omuyizi ne bamutta bavunaaniddwa\nBesigye akolokose Museveni okuwa ababaka...\nKkooti eraze lw’esalawo ku musango gwa 'Togikwatako'...\nABASAJJA abagambibwa okuwamba omuwala Edrina Nalule eyali omuyizi wa YMCA e Buwambo ne bamutta omulambo ne bagusuula e Mutundwe mu Kabaawo Zooni basimbiddwa mu maaso g’omulamuzi wa kkooti y’e Makindye Allan Gakyaro.\nJohn Olo ne Herbert Lukwago (ku ddyo).\nAbaasimbiddwa mu maaso g’omulamuzi ne basomerwa omusango gw’obutemu ku Lwokutaano kwabaddeko; Elias Kamanda Mugabi 23, oluusi eyeeyita Shakulu Byamukama omutuuze w’e Mengo, Herbert Lukwago 32, oluusi eyeeyita Nsawo mutuuze w’e Masajja Kibira ne John Ola Bosco eyeeyita Kifeesi Okello 26, omutuuze w’e Mengo.\nBano kigambibwa nti, baawamba omuwala Edrina Nalule nga May 7, 2018 mu bitundu bya paaka enkadde mu Kampala ne basaba bazadde be ssente.\nBano kigambibwa nti baakozesa ettima erisembayo okubeera ebbi, omuwala baamuteeka ku ssimu ne bamutulugunya nga bw’alaajana eri bazadde be oluvannyuma ne bamutta.\nOmulambo baagusalako ebbeere erimu, ne baguggyamu eriiso oluvannyuma ne bagusuula mu Kabawo Zooni e Mutundwe poliisi gye yagusanga n’egutwala mu ggwanika e Mulago abazadde gye baaguggya.\nKyokka mu ngeri y’obujoozi baasigala bakubira abazadde essimu babawe ssente ze baakozesa mu kutambuza omulambo n’okugula ekiveera mwe baaguzinga.\nWadde bano baasimbiddwa mu maaso g’omulamuzi, bazadde ba Nalule baasigadde tebamatidde ku ngeri Paasita Ronald Wambazu gye yaggyiddwa ku fayiro poliisi n’emuta ku kakalu kaayo awatali kakwakkulizo konna.\nBano balumiriza nti, Wambazu amanyi bulungi olukwe olwakolebwa okutta muwala wabwe kubanga yali amulimbyelimbye nga yamufuula muganzi we n’olunaku lwe yawambibwa, yali ava kulaba ye n’eggulo limu yasula mu maka ge.\nOmulamuzi omusango yagwongezzaayo okutuusa nga August 3, 2018 lwe banaakomawo baddemu okusomerwa omusango gwabwe.\nOmulamuzi yabategeezezza nti, kkooti ye terina buyinza kuwulira musango gwabwe kubanga gwa nnaggomola oguwulirwa kkooti enkulu yokka.\nolupupla lwa BUKEDDE,


Bukedde Online - Amagye gatuuzizza olukiiko ku bya Kayihura\nOlukiiko lwa Lukwago luyiise\nAdded 3rd July 2018\nAMAGYE gatuuzizza olukiiko okusalawo ku bya Gen. Kale Kayihura omuli emisango egigenda okumuvunaanibwa n’olunaku lw’agenda okutwalibwa mu kkooti. Ensonda mu beebyokwerinda zaategeezezza nti olukiiko lwatudde ggulo nga lukubirizibwa minisita w’obutebenkevu Gen. Elly Tumwine.\nLwabaddemu abakungu b’ebitongole ebiri mu kunoonyereza ku Gen. Kayihura ne boofi isa ba poliisi abaakwatibwa n’abagambibwa nti beenyigira mu kutemula Andrew Felix Kaweesi eyali omwogezi wa poliisi.\nOkusinziira ku nsonda e Mbuya ku kitebe ky’amagye, olukiiko gye lwatudde, poliisi yakulembeddwaamu dayirekita w’ekitongole kya poliisi ekinoonyereza ku buzzi bw’emisango Grace Akullo ne dayirekita w’ekitongole kya poliisi ekirwanyisa obutujju Abbas Byakagaba.\nAbalala kwabaddeko akulira Chieftaincy of Military Intelligence (CMI) Brig. Abel Kandiho, dayirekita wa ISO Frank Kaka Bagyenda, dayirekita wa External Security Organisation (ESO) Joseph Ocwet ne boofi isa b’amagye abalala era lwakulunguludde essaawa eziwera.\nEbimu ku byayogeddwaako mwabaddemu okunoonyereza we kutuuse ku Gen. Kayihura eyakwatibwa nga June 13, 2018 okuva ku ffaamu ye ku kyalo Katebe mu ggombolola y’e Kasagama e Lyantonde na ddi lwe basuubira okumutwala mu kkooti. Okusinziira ku nsonda, kyasaliddwaawo Kayihura asooke awozesebwe mu kkooti y’amagye esookerwako emanyiddwa nga Unit Disciplinary Committee (UDC) ekulirwa Col. Tom Kabuye.\nKyokka engeri Kayihura gy’asinza Kabuye amadaala asatu, baasazeewo bafune Genero anaakubiriza kkooti eno nga Kayihura atwaliddwaayo. Waabaddewo okukubagana empawa ng’abamu bagamba nti kkooti eyo ya wansi okuwozesa Genero wabula abalala nga bagamba nti etteeka ly’amagye teribakugira kumutwalayo n’asomerwa emisango oluvannyuma ne balyoka bamutwala mu General Court Martial e Makindye ekubirizibwa Lt. Gen. Andrew Guti. Lt. Gen. Gutti ne banne abaalondebwa mu kisanja ekipya n’okutuusa eggulo baabadde tebannalayizibwa kutandika mirimu mu butongole.\nKigambibwa nti amagye gasanze okusoomoozebwa okuva mu balooya n’ebibiina ebirwanirira eddembe ly’obuntu n’ababaka b’amawanga naddala aga Bulaaya agabataddeko akazito okutwala Kayihura mu kkooti avunaanibwe.\nAngela Kayihura, mukazi wa Gen. Kayihura naye tatudde ayagala bba bw’aba alina omusango, bamutwale mu kkooti okusinga okumukuumira mu nkambi y’amagye gy’awezezza ennaku 21. Kayihura bakkiriza abantu batono okumukyalira mu nkambi y’amagye gye bamukuumira e Makindye.\nAbamulaba kuliko aba famire ye (omukazi n’abaana), omusawo we ne bannamateeka be aba Kampala Associated Advocates. Bannamagye abamu nabo baagala Kayihura atwalibwe mu kkooti okuggyawo embeera abantu be gye bataddewo ey’okugezaako okuperereza abanene mu Gavumenti boogere ne Pulezidenti Museveni amusonyiwe.\nKigambibwa nti Kayihura yagaana aba famire okutwala ekiwandiiko kyonna mu kkooti okuwaliriza amagye okumutwala awozesebwe, ng’ayagala kiwe abantu be obudde okwegayirira Pulezidenti amuddiremu nga beesigama ku mirimu gy’akoledde NRM naddala okunafuya ab’oludda oluvuganya ng’afufuggaza okwekalakaasa kwabwe. Okusinziira ku nsonda, kino kye kyawalirizza abanoonyereza n’abakwatibwako ensonga ya Kayihura okutuula bukubirire baselawoekiddako.\nWabula bye baasazeewo byabadde birina okutwalibwa mu kakiiko k’amagye ak’oku ntikko okubikakasa era bwe wanaabaawo bye kakyusizza bajja kugenda n’ebyo akakiiko ako bye kanaaba kasazeewo olw’enkizo gye kalina. Kyokka omwogezi w’amagye Brig.\nRichard Karemire bwe yatuukiriddwa ku ssimu okubaako kyannyonnyola ku lukiiko olwatudde, yagambye nti talina ky’amanyi ku lukiiko olwo, wabula ate amangu ago n’agattako nti, “Abantu bwe balaba ng’abaserikale bakuηηaanye, tekitegeeza nti baba bazze mu lukiiko.” N’agamba nti, amagye ensonga ya Kayihura gagikutte bulungi era bwe ganaaba gamalirizza bajja kutegeeza eggwanga ekiddako.\nEyasobezeddwako akwasizza omugagga


Bukedde Online - Bukedde weebale kumponya mpewo ya kiro: Kati tubuusa balongo\nBukedde weebale kumponya mpewo ya kiro: Kati tubuusa balongo\nKiba kibi omufumbo okuganza omulala?\nEnnyonyoogeze kata zinkomye ku munaabo!\nEYALABIKIRA mu banoonya essanyu lyalina likirako lya mwoki wa ggonja oluvanyuma lw’okufuna omusajja n’amuzaalamu n’abalongo.\nMastula Namusobya omutuuze w’e Kabumba mu ggombolola y’e Busukuma mu Wakiso anyumya bwati nti okunoonya lutabaalo lwennyini era emboozi ye aginyumya bwati;\nOkusooka ebintu byali tebintambulira bulungi nga buli musajja gwe ngezaako andaga buyaaye ate nga nnali nneetaaga omusajja omutuufu bwe tusobola okukola amaka. Kino kyampitirirako okutuusa bwe nnasalawo okugenda ku Bukedde Ttivvi.\nNnatuukirira Bukedde mu 2011 ne nsaba bakole ku nsonga yange. Waayitawo akaseera katono ne ndabikira mu Banoonya. Olunaku lwe nnalabikira ku mpewo sigenda kulwerabira kuba nafuna essimu ezitamanyiddwa muwendo okuva mu bitundu ebitali bimu.\nNatandika okusisinkana abasajja bano. Mu kaseera ako eby’okukola emirimu ne mbivaako ng’obudde obusinga mbumalira mu byakunoonya musajja.\nNafuna okusoomoozebwa kungi kuba abamu ku basajja be nnasisinkanako nga baagala kuntwalirawo mu by’omukwaano ekitaali kituufu. Ate abamu ng’okulabikira ku Ttivvi bakiraba ng’ekivve era azzizza omusango.\nMu bankubira essimu mwe mwali ne baze Ssaalongo Kabazzi. Yali ayogera bulungi ate ng’ebigambo bye bya njawulo ku basajja abalala ate nga mukwatampola. Okusinziira ku ngeri gye yali ayogeramu kye kimu ku byasinga okuntengula omutima okumwagala.\nTwalagaana olunaku lw’okusisinkana kyokka olwali okumulabako nnamusiimirawo.\nOkuva kw’olwo tetwadda mabega, twasooka kwekebeza musaayi era ebyavaamu byali birungi ekyayongera okumpa essanyu kuba yali mumalirivu mu buli kimu. Oluvannyuma twatandika obulamu obw’obufumbo mu maka gaffe agasangibwa e Kabumba .\nMu bufumbo bwaffe tufuniddemu ebirungi bingi omuli n’ezzadde ly’abalongo. Tusobodde okwekulaakulanya, okuzimba amaka era tuli mu ntegeka za kugenda kweyanjula mu bakadde basobole okumutegeera mu butongole\nAte Ssaalongo Kabazzi agamba nti yali ku Bukedde Ttivvi ku pulogulaamu y’Abanoonya kwe yalabira mwana munne n’amusanyusa.\n“Nange nnali nnoonya mukazi waakuwasa ng’obuwuulu buntamye. Okuva lwe nnafuna mwana munnange obulamu bwakyuka kuba nnawona okwoza engoye, okugolola, okusulirira ebikomando n’ebirala.


Bukedde Online - Beti Kamya ne Musisi bongedde okukoonagana\nNnamwandu wa Mulindwa Muwonge ayogedde ebyama bya baggya be\nOmuzungu alojja engeri Bambi Baaba Baabowe...\nDAYIREKITA wa Kampala, Jennifer Musisi Ssemakula ayimirizza ekiragiro Minisita wa Kampala Beti Kamya kye yawa okwongeza emisaala gya ba Meeya ne bakansala okutandika n’omwezi guno.\nMusisi ne Kamya\nBeti Kamya ye yasoose okuwandiika ng’alagira Musisi okussa mu nkola eky’okwongeza emisaala okuva nga July 1, 2017.\nMusisi naye awandiise ng’ayanukula Beti Kamya era mu bbaluwa eno ey’emiko ena, Dayirekita akirambika nti ekiragiro ky’okwongeza emisaala tekijja kukola nga Beti Kamya bw’abadde ayagala.\nKino kyongedde okulaga okukoonagana wakati wa Musisi ne Kamya okwegatta kw’ebyo ebyasooka, Musisi bwe yawandiika ng’anenya Kamya okwanjula ebbago ly’ennongoosereza mu tteeka lya Kampala nga tebamaze kumwebuuzaako nga Dayirekita.\nEbbaluwa ya Musisi yagiwandiise nga July 13, 2017 era n’aweerezaako ofiisi z’abakulembeze ezikwatibwako.\nMu bbaluwa ya Musisi yagambye nti, wadde talina mutawaana na kya kwongeza misaala kubanga obudde bungi babumala ku mirimu gya kibuga, wabula ssente teziriiwo.\nYagasseeko nti okwongeza abakulembeze abalonde ensako n’olukiiko lwa Baminisita lwakiteesaako era ne lukiyisa nga bakitaddeko akakwakkulizo nti bagenda kuyambako okusaggula abawi b’omusolo basasule emisolo.\nYannyonnyodde nti, era olukiiko lwa Baminisita lwalagira nti okwongeza emisaala gyonna mu Kampala kuteekwa kuyisibwa minisita wa Kampala kyokka ng’amaze kwebuuza ku minisitule efuga abakozi ba gavumenti ne minisitule y’ebyensimbi.\nYalambise nti minisitule zokwongeza emisaala, eteekwa okusooka okuweebwa lipooti ekwata ku by’enfuna nga bwe biyimiridde mu kitongole kya KCCA.\nMusisi yawadde ensonga nti, wakati wa July 01 okutuuka July 10, omwaka gw’ebyensimbi ogwakatandika, ennyingiza y’omusolo yasse nnyo okuva ku bitundu 33 okutuuka ku bitundu 13 ku buli 100 era okusinziira ku kye baakalaba tebasobola kussa mu nkola kiragiro kye.\nEbbaluwa eraga nti wadde emyaka gy’emabega babadde balaga nti basolooza ssente nnyingi kyokka tezimala kukolera Bannakampala bye beetaaga.\nKamya teyasobose kufunika kyokka Minisita omubeezi owa Kampala, Benny Namugwanya yagambye nti Musisi ateekwa okumanya nti omulimu gwe gwa Beti Kamya ne Musisi bongedde okukoonagana kussa mu nkola biragiro ebimuweereddwa.\n“Ffe tuwa biragiro era bw’aba takoze nga bwe tuba tulagidde ateekwa okutunnyonnyola lwaki kye tumugambye takisobodde olwo ne tumuwa amagezi naye tamala gakigaana bugaanyi” Namugwanya bwe yakkaatirizza.\nYategeezezza nti okutuuka okusalawo ensako eyongezebwe baasooka kutunuulira lipooti eraga ebyenfuna by’ekitongole kya KCCA ebiraga nti kisoboka bulungi.\nOLUTALO LUTEMYEMU LUKWAGO NE BAKANSALA\nOlutalo luno lwawuddemu Bakansala abamu ne badda ku ludda lya Kamya ate abalala ne badda ku ludda lwa Musisi.\nAbamu ku Bakansala abali ku ludda lwa Musisi beebo abawagira ennyo Loodi meeya Erias Lukwaago, era nga balowooza nti Kamya okulagira emisaala gyongezebwe agezaako kuwugula Bakansala abaggye ku Lukwago.\nOkwongeza emisaala kwajjira wamu n’entegeka y’okukyusa mu tteeka lya Kampala liwe bameeya ba Munisipaali obuyinza buleme kwetuuma ku kitebe kya KCCA wokka era nakyo kyaleeseewo okwetemamu wakati wa Lukwago ne ba Meeya ba Kampala.\nSsentebe w’olukiiko olugatta Bameeya ba Munisipaali za Kampala, Emmanuel Sserunjogi yagambye nti: Amazima bakansala n’abakulembeze abalonde bafuna ssente ntono ate nga bakola nnyo.\nBalondoola ebikolebwa mu Kampala n’okukubiriza abantu okusasula emisolo.\nTusaba Jennifer Musisi addemu atunuulire bye tukola ne ssente ze tufuna atwongeze ku ssente nga minisita bw’agamba.\nAbatabbuliiki bakaaye: 'Gavt. etuliyirire olw'okuzinda omuzikiti gwaffe e Nakasero'\nNambooze bamututte mu Buyindi ng'ali ku ccupa


1 Samwiri 14 LCB - Yonasaani Alumba Abafirisuuti - Lumu - Bible Gateway\n2 (A)Sawulo yali asiisidde ku njegoyego za Gibea wansi w’omukomamawanga mu Migulooni. Yalina abaserikale nga lukaaga; 3 (B)ku bo kwe kwali Akiya eyali ayambadde ekkanzu ey’obwakabona[a] nga ye mutabani wa Akitubu, muganda wa Ikabodi, mutabani wa Finekaasi, mutabani wa Eri, kabona wa Mukama mu Siiro. Tewali yamanya nti Yonasaani agenze.\n4 (C)Ku buli ludda lw’ekkubo Yonasaani mwe yali ayagala okuyita okutuuka ku nkambi y’Abafirisuuti waaliyo enkonko empanvu, olumu nga luyitibwa Bozezi, n’olulala nga luyitibwa Sene. 5 Olukonko olumu lwali ku luuyi olw’obukiikakkono okwolekera Mikumasi, n’olulala nga luli ku luuyi olw’obukiikaddyo okwolekera Geba. 6 (D)Yonasaani n’agamba omuvubuka eyasitulanga ebyokulwanyisa bye nti, Jjangu tugende mu nkambi y’abasajja abo abatali bakomole, oboolyawo Mukama anaatukolera ekyamagero. Kubanga tewali kiyinza kuziyiza Mukama kulokola, ng’akozesa abangi oba abatono.\n7 Omuvubuka n’amuddamu nti, “Kola nga bw’osiima. Genda mu maaso, nzisa kimu naawe, omutima gwange n’omwoyo gwange biri wamu naawe.” 8 Yonasaani n’alyoka ayogera nti, “Kale, tusomoke tugende eri abasajja, tubeerage. 9 Bwe banaatugamba nti, ‘Mutulindirire okutuusa lwe tunajja,’ kale tunaasigala we tuli, ne tutagenda gye bali. 10 (E)Naye bwe banaatugamba nti, ‘Mujje gye tuli,’ tunaayambuka, kubanga ako ke kanaaba akabonero gye tuli nti Mukama abagabudde mu mukono gwaffe.”\n11 (F)Awo bombi ne beeraga eri olusiisira lw’Abafirisuuti. Abafirisuuti ne boogera nti, “Mulabe, Abaebbulaniya batandise okuva mu binnya mwe baali beekwese.” 12 (G)Abasajja ab’omu nkambi ne bakoowoola Yonasaani n’omuvubuka eyasitulanga ebyokulwanyisa bye nga boogera nti, “Mwambuke gye tuli, tubalage enkola.”\n15 (H)Awo ne waba okutya kungi nnyo mu ggye lyonna ery’Abafirisuuti abo abaali mu nkambi n’abaali ku ttale; era n’ab’omu bibinja ebirala n’ebibondo ebirumba n’ettaka ne likankana. Okukankana okwo kwava eri Katonda.\n16 (I)Abakuumi ba Sawulo abaali e Gibea mu Benyamini ne balaba ng’ekibinja kisaasaana okuddukira mu njuyi zonna. 17 Awo Sawulo n’alagira abasajja abaali naye nti, “Mubale abasajja bonna, mulabe ataliiwo.” Bwe baabala, ne bazuula nga Yonasaani n’eyasitulanga ebyokulyanyisa bye tebaliiwo.\n18 (J)Sawulo n’agamba Akiya nti, “Leeta essanduuko ya Katonda,” kubanga mu biro ebyo yali mu mikono gy’Abayisirayiri. 19 (K)Awo Sawulo bwe yali ng’akyayogera ne kabona, akeegugungo ne keeyongera mu nkambi y’Abafirisuuti, n’agamba kabona nti, “Zaayo omukono gwo, ogira olindako.” 20 (L)Awo Sawulo n’abasajja be ne beekuŋŋaanya ne bagenda mu lutalo, ne basanga ng’Abafirisuuti balwanagana bokka ne bokka, nga bafumitagana ebitala. 21 (M)Abaebbulaniya abaabeeranga n’Abafirisuuti, abaali bagenze nabo mu nkambi, ne beegatta ku Bayisirayiri abaali ne Sawulo ne Yonasaani. 22 (N)Awo Abayisirayiri bonna abaali beekwese mu nsi ey’ensozi eya Efulayimu bwe baawulira ng’Abafirisuuti badduse, amangwago nabo ne beenyigira mu lutalo ne bannaabwe. 23 (O)Mukama n’alokola Isirayiri ku lunaku olwo, olutalo ne lutuukira ddala e Besaveni.\n24 (P)Ku lunaku olwo abasajja Abayisirayiri baali bajjudde ennaku nnyingi nnyo kubanga Sawulo yali abalayizza ng’agamba nti, “Akolimirwe oyo yenna anaalya akantu konna ng’obudde tebunnawungeera, nga sinnaba kwesasuza ku balabe bange.” Awo ne wataba n’omu ku baserikale akomba ku kantu.\n25 Awo abantu bonna bwe baatuuka mu kibira ne balaba omubisi gw’enjuki ku ttaka. 26 Bwe beeyongerayo munda mu kibira ne basanga nga gutonnya, naye ne wataba n’omu agukombako kubanga baali batya ekirayiro kye baakola. 27 (Q)Naye Yonasaani yali tawulidde nga kitaawe alayiza abantu, kyeyava addira omuggo gwe yalina n’annyika omusa gwagwo mu bisenge by’enjuki, n’agukombako, amaaso ge ne ganyirira n’addamu amaanyi. 28 Awo omu ku baserikale n’amugamba nti, “Kitaawo yatukuutidde n’atulayiza nti, ‘Omuntu yenna anaalya ku mmere leero akolimirwe.’ Era ekyo kye kireetedde abaserikale okuggwaamu amaanyi.” 29 (R)Yonasaani n’ayogera nti, “Kitange aleetedde ensi yaffe emitawaana. Laba amaaso gange bwe ganyirira n’amaanyi gange bwe gakomyewo bwe nkombyeko ku mubisi guno ogw’enjuki. 30 Tekyandisinze nnyo leero singa abasajja baalidde ku munyago gw’abalabe baabwe? Era tebandisse Abafirisuuti abasinga awo obungi?”\n31 (S)Abayisirayiri we baamalira okutta Abafirisuuti okuva e Mikumasi okutuuka e Ayalooni nga bakooye nnyo. 32 (T)Ne badda ku munyago, ne baddira endiga n’ente n’ennyana ne bazisalira wansi ku ttaka ne balya ennyama n’omusaayi gwayo. 33 Awo omuntu omu n’ategeeza Sawulo nti, “Abantu basobya ku Mukama kubanga balya ennyama erimu omusaayi.”\nN’ayogera nti, “Musobezza nnyo. Munjiringisirize wano ejjinja eddene kaakano.” 34 Sawulo n’agamba nti, “Muyiteeyite mu bantu mubategeeze nti, ‘Buli omu ku mmwe aleete ente ye n’endiga ye muzittire wano era mu zirye. Temuddangayo okusobya ku Mukama nga mulya ennyama erimu omusaayi.’ ” Awo buli omu ku bo n’aleeta ente ye ekiro ekyo n’agisalira awo. 35 (U)Sawulo n’azimbira Mukama ekyoto, era ekyo kye kyoto kye yasooka okuzimbira Mukama.\nNaye kabona n’ayogera nti, “Twebuuze ku Katonda wano.” 37 (V)Awo Sawulo ne yeebuuza ku Katonda ng’agamba nti, “Ŋŋende nnumbe Abafirisuuti? Onoobagabula mu mukono gwa Isirayiri?” Naye Katonda n’atamuddamu ku olwo.\n38 (W)Sawulo kyeyava ayogera nti, “Mujje wano mmwe mwenna abakulembeze b’abantu, tunoonyereze tulabe ekibi ekikoleddwa leero. 39 (X)Nga Mukama alokola Isirayiri bw’ali omulamu, ne bwe kinaaba ku mutabani wange Yonasaani, ateekwa kufa.” Naye ne wataba n’omu amwanukula.\n43 (Y)Sawulo n’abuuza Yonasaani nti, “Mbulira ky’okoze.” Yonasaani n’amutegeeza nti, “Nakombyeko katono ku mubisi gw’enjuki nga nkozesa omusa gw’omuggo gwange. Kaakano ekyo kinsanyiza okufa?” 44 (Z)Sawulo n’amuddamu nti, “Katonda ankole bw’atyo n’okukirawo bw’otoofe, Yonasaani!” 45 (AA)Naye abantu ne bagamba Sawulo nti, “Lwaki, Yonasaani akoze eby’amagero ebyo byonna mu Isirayiri afa? Ddala Yonasaani attibwe? Oyo aleetedde Isirayiri obununuzi obw’ekitalo? Nedda tekisoboka! Nga Mukama bw’ali omulamu, tewali luviiri na lumu lunaava ku mutwe gwe ne lugwa wansi, kubanga ebyo by’akoze leero Katonda y’amuyambye okubikola.” Abantu ne banunula Yonasaani bwe batyo, n’atattibwa. 46 Ne Sawulo n’alekeraawo okugoberera Abafirisuuti, nabo ne beddirayo mu nsi yaabwe.\n47 (AB)Awo Sawulo bwe yalya obwakabaka bwa Isirayiri n’alwana n’abalabe be ku njuyi zonna: Mowaabu, n’Abamoni, ab’e Edomu, ne bakabaka ba Zoba, n’Abafirisuuti, na buli we yaddanga n’abawangula. 48 (AC)N’alwana n’obuzira bungi n’awangula Abamaleki, n’anunula Isirayiri okuva mu mukono gw’abo abaabanyaganga.\n49 (AD)Batabani ba Sawulo baali Yonasaani, ne Isuvi, ne Malukisuwa. Amannya ga bawala be ababiri gaali Merabu nga ye mukulu, ate omuto nga ye Mikali. 50 Omukyala we ye yali Akinoamu muwala wa Akimaazi. Omuduumizi w’eggye lye omukulu ye yali Abuneeri mutabani wa Neeri, taata wa Sawulo omuto. 51 (AE)Kiisi kitaawe wa Sawulo ne Neeri kitaawe wa Abuneeri baali batabani ba Abiyeeri. 52 (AF)Mu biro byonna ebya Sawulo, waaliwo okulwanagana okw’amaanyi n’Abafirisuuti, era buli Sawulo bwe yalabanga omusajja ow’amaanyi oba omuzira n’amuyingiza mu magye.


Bukedde Online - Ebisale by’eddwaaliro lwe bifuuka kagumba weegoge!\nEbisale by’eddwaaliro lwe bifuuka kagumba weegoge!\nAba Sserulanda basazeewo aleme kuziikibwa...\nNnamwandu wa Kaweesi attunka n’abaagala okubba...\nProssy Nalubega, omutuuze we Kyabakuza - Masaka atubidde n’ebbanja ly’eddwaaliro e Nsambya, oluvannyuma lw’okujjanjaba bba Kizito Nsubuga ne babawa bbiiru ya bukadde munaana!\nSserwanja ng’ajjanjaba Kizito e Luwafu. Yava e Nsambya nga bamubanja bukadde.\nBya KIZITO MUSOKE, PROSSY NABABINGE, DEBORAH NANFUKA ne SAMSON SSEMAKADDE\nAbazigu baabalumba, bba ne bamutema ebijambiya nga March 31, 2017 ne bakuuliita n’obukadde busatu.\n“Baasooka kumuddusa mu ddwaaliro e Masaka gye baamuggya okumuzza ku Case Clinic mu Kampala ne bamulongoosa akawanga ne batuggyako obukadde 14. Twamala kutunda kibanja okuzifuna,” Nalubega bwe yalombozze.\nOmulwadde baasooka kumukwatira mu ddwaaliro e Nsambya olw’okulemwa okusasula obukadde munaana.\nKyokka oluvannyuma lw’okusasulako baabakkiriza okudda eka kuba ebisale byali byeyongera buli olukya.\nNalubega yagambye nti abaana tebakyasoma, batudde waka. Kuliko owa S4 n’ali mu P2. Asabye obuyambi ng’obuyisa ku nnamba 0753220895 oba eya muganda we Asuman Sserwanja 0779692061.\nKati Kizito ajjanjabibwa mu maka ga muganda we Asuman Sserwanja e Luwafu-Makindye oluvannyuma lw’ebisale by’eddwaaliro okubalema.\nBano si be bokka abakaaba ebisale by’amalwaliro. Obutafaanana ebintu ebirala, ku bujjanjabi tewaba kuteesa, teri kulamuza.\nRobert Kamira ng’ali mu kasenge e Mulago. Baamulongoosezza omutima mu Uganda Heart Institute ku bukadde 8 ne zimulemerera.\nGWE BAALONGOOSA OMUTIMA BAMUKWATIDDE E MULAGO\nOmulwadde w’omutima alongooseddwa ne bamukwatira mu ddwaaliro e Mulago oluvannyuma lw’okulemererwa okusasula 8,000,000/-.\nRobert Kamira 40, omutuuze w’e Kidiki e Namwenda mu Busoga, y’ali ku buzibu buno.\nJames Senyonga, mutabani wa Kamira yagambye nti baaweebwa ekitanda ku Uganda Heart Institute nga June 19, 2017.\nOmulwadde baamuteekamu akuuma akamuyambako okussa obulungi.\nMu kujja mu ddwaaliro, sipiika wa Palamenti, Rebecca Kadaga yali abasuubizza okubasasulira ebisale, kyokka balesemeddwa okumulaba. Nabo basaba buyambi ku ssimu zino 0756108987 oba 0757657270.\nGWE BAALONGOOSA N’AVUNDA AJJANJABIRWA WAKA LWA KUBULWA SSENTE\nZaina Nantambi ow’e Nakaseke, bwe yalumwa olubuto yayanguwa okugenda mu ddwaaliro kuba n’emyezi omwenda egy’okuzaala gyali gituuse.\nYalina emitwalo 30, kyokka bwe yatuuka mu ddwaaliro e Nakaseke, abasawo ne bamutegeeza nti waakulongoosebwa.\nBwe yamala okulongoosebwa olubuto lwatandika okumuluma n’okusesema, ekyawaliriza abasawo okumwongerayo e Kawempe gye baamuggya okumutwala e Mulago.\nEddagala lye baamugamba okugula erijjanjaba olukindo oluvunze lyali lya mitwalo 36 buli lunaku.\nAbooluganda n’emikwano beesondamu obukadde bubiri, kyokka zaakola ennaku ssatu ne ziggwaawo.\nAbooluganda baawalirizibwa okumuzza mu kyalo nga June 1, 2017 nga ssente z’eddwaaliro tebaazisobole. Gyali e Nakaseke, buli lunaku akozesa eddagala lya mitwalo 12! Ali ku ssimu 0704219659.\nZainah Nantambi ow’e Nakaseke, ajjanjabirwa waka oluvannyuma lwa ssente z’eddwaaliro okumulemerera.\nOMWANA KATI OGULA MUGULE\nKampala Hospital: Omukazi nga tannazaala asasulayo emitwalo 43 ku lunaku lw’asooka okugendayo olwo n’afuna ekipande. Zino ze bakozesa n’okumukeberako buli lw’aba akomyewo mu ddwaaliro. Bw’osalawo okukyusa eddwaaliro, zino tebazikuddiza.\nBw’ozaala obulungi osasula 850,000/-ate ow’okulongoosa asasula 1,990,000/-. Kuno bwe kubaako okusula, mu kasenge ak’omu ziba 2,140,000/-, ‘Private’ osasula 2, 290,000/-, Private Executive 2,590,000/- ate ayagala VIP 2,890,000/-\nAzadde obulungi naye alina ssente ezeeyongeramu okusinziira ku kifo ky’asuzeemu. Zino ziggweera wakati wa 1,090,000/- ne 1,500,000/-\nEkisenge ekyenjawulo kibaamu entebe, ttivvi yinsi 42, firiigi ne ‘microwave’. Kya 1,590,000/- ng’okibeeramu ng’ali ewuwo! Kibuli Hospital: Okuzaala obulungi emitwalo 35 - 60, okulongoosebwa kwa mitwalo 90 - 1,200,000/- ate ekipande kya 20,000/-.\nParagon Hospital, Bugoloobi: Okuzaala obulungi 850,000/-, okulongoosebwa 1,600,000/-.\nKisubi Hospital: Ekipande ky’owoolubuto ali mu ‘Private’ kya 100,000/-, kuno kwogatta 20,000/- buli lw’okomawo okulaba dokita. Okuzaalira mu lukale kwa 60,000/-ate buli lw’oddayo osasula 5,000/- okulaba omusawo.\nMulago Hospital (Private): Okuzaala obulungi ziri wakati wa 500,000/- ne 800,000/- ate okulongoosa kiri wakati wa 1,600,000/- ne 2,000,000/-.\nIHK, Namuwongo: Okulaba omusawo osasula 25,000/- kyokka okulaba omukugu osasula wakati wa 50,000/- ne 70,000/-. Bw’oba toyagala kwebonyabonya, asasula 500,000/- omulundi gumu nga tonnaba kuzaala.\nZino ze bakozesa okukukebera buli lw’ojja mu ddwaaliro. Bw’ozaala obulungi osasula 1,500,000/- ate okukulongoosa osasula wakati wa 2,500,000/- ne 3,000,000/-.\nAtali ku bya kuzaala, okulongoosa kuli wakati wa mitwalo 70 n’obukadde 10.\nSt. Raphael of St. Francis Nsambya: Osasula 128,000/- ku mulundi ogusooka omukyala ng’azze mu ddwaaliro. Zino kubeerako 50,000/- okukuwandiika, okukebera endwadde eziri mu musaayi 25,000/-, okuzuula ekika ky’omusaayi 25,000/- n’ebirala.\nBw’ozaala obulungi osasula 845,000/- nga wano obeera togabana kasenge na mulwadde mulala. Bwe mugabana akasenge osasula 806,000/-.\nOkulongoosebwa osasula 2,100,000/- ng’osuze mu kasenge kako wekka, ate bw’ogabana akasenge n’omuntu omulala osasula 1,870,000/-.\nKyokka bw’ozaala obulungi ng’oli mu lukale osasula emitwalo 40, ate okukulongoosa osasula okuva ku 1,100,000/- n’okudda waggulu.\nKu ssente ezo waggulu, nnakawere akkirizibwa okumala olunaku lumu mu ddwaaliro, ng’azadde bulungi. Alongooseddwa bamuwa ennaku nnya.\nLwe baggulawo ekifo we bajjanjabira abalwadde b’akafuba e Nsambya.\nLubaga Hospital: Osooka kusasula 72,000/- ez’ekipande. Zino zizingiramu okukukebera okumala emirundi mukaaga gy’ojja mu ddwaaliro nga tonnazaala.\nKyokka singa olwala egisukka emirundi omukaaga, olina okwongerayo ssente.\nOkuzaala obulungi osasula wakati wa 350,000/- ne 700,000/. Bwe bakulongoosa bakuggyako wakati wa 950,000/- ne 1,500,000/-. Bw’oba toli waakulongoosa osooka kusasulayo emitwalo 20 nga tebannakukwatako.\nBw’oba waakulongoosa osooka kusasula 600,000/-. Bw’oba oyagala kulabirirwa mu ngeri ey’enjawulo waliwo ssente z’osasulayo. Akasenge omuli kaabuyonjo n’ekinaabiro buli lunaku osasula 80,000/- ate omutali osasula 50,000/-.\nMengo Hospital: Okuzaala obulungi mu lukale ziba 350,000/-, okukulongoosa mu lukale 1,060,000/-, okuzaala nga mugabana akasenge osasula 650,000/-, okulongoosebwa nga mugabana akasenge osasula 1,600,000/-, okuzaalira mu kikungu (waadi ya Annie Walker) ziba 900,000/- ate bwe bakulongoosa ziba 1,900,000/-.\nKawempe General Referral Hospital: Okuzaala obulungi 500,000/- (Private), okulongoosebwa 2,000,000/- okudda waggulu. Waliwo ne ssente abalwadde ze basasula omusawo ezenjawulo era nga teziragibwa mu bisale by’olina okusasula.\nZino zisobola okuva ku mitwalo 20 okutuuka ku kakadde okusinziira ku ntegeeragana ne dokita.\nLWAKI AMALWALIRO GASEERA Dr. Ian Clarke, owa International Hospital Kampala (IHK) e Namuwongo yagambye nti ebikozesebwa mu malwaliro bya buseere.\nEndwadde ezimu zeetaaga obukugu bwa maanyi n’ebyuma bigula obukadde obusoba mu 200.\nDr. Nelson Mutyaba Agalyawamu, owaamawulire mu kibiina kya Kampala Private Medical Proffessional Association mu ttabi ly’e Lubaga, yagambye nti wadde waliwo abasawo abaseera, kyokka mulimu abalwadde abakyenyumirizaamu.\nYagambye nti mulimu abalwadde abaagala ennyo amalwaliro ag’ebbeeyi, ne balekawo aga layisi.\nEmbeera eno yagigeraageranyizza n’amasomero, kuba mulimu abazadde nga bw’aleeta omwana ne bamugamba ssente entono, anoonya eddala ng’alowooza nti erya ssente ennyingi lye likola obulungi.\nAMAGEZI ABANTU GE BASAZE\nMathias Sekaggya ow’e Busaabala yagambye nti gye buvuddeko yalwaza omwana n’amutwala mu kalwaliro ku kyalo. Mu nsawo yalinamu emitwalo 5. Dokita yakebera omulwadde n’akizuula nti yalinamu yinfekisoni. Baamusaba emitwalo 20.\nOkuva olwo, abaana abajjanjabira mu ddwaaliro ly’enkambi y’amagye e Makindye. Eno olina okugendayo ne densite y’eggwanga, kyokka obuzibu bakola ku Mmande na Lwakutaano kwokka.\nJoan Nakiryowa ow’e Kamwokya yategeezezza nti okuva lwe baamuzigirira eddwaaliro lya KCCA ku City Hall, kimwanguyiza nnyo obulamu era eno gy’atwala abaana be abasatu.\nWadde ng’eddagala erimu bamugamba okulyegulira, tasaasaanya kinene nga bwe kyali mu malwaliro ag’obwannannyini.\nNoryn Nalule, ow’e Kasubi yagambye nti ebisale by’amalwaliro ebyekanamye byamuwaliriza okuzaalira mu ddwaaliro lya KCCA mu Kisenyi. “Nawaayo 50,000/- ng’akasiimo era nakikola neeyagalidde.”\nNoryn Nalule ow’e Kasubi, agamba nti olw’obuseere bw’amalwaliro g’obwannannyini, yasalawo kati azaalira mu lya KCCA ery’omu Kisenyi.\nJane Ruth Acheng, minisita w’Ebyobulamu agambye nti gavumenti yaleeta eddembe abantu okukola bizinensi awatali kuyingirirwa.\nN’awabula nti oli bw’aba tayagala kugenda mu malwaliro gye banaamuseera, agende mu ga gavumenti kubanga eno obujjanjabi bwa bwereere.\nN’agattako nti waliyo n’agobwannannyini agataseera olw’okuba gafuna obuyambi bwe gavumenti.\nEdwaaliro lya Mulago,\nIHK e Kisugu,\nIHK e Namuwongo,


Abantu 4 Bakwatiddwa Ku By'okutta Tegu - Radio Simba - Ennene\nAbantu 4 bakwatiddwa ku by’okutta Tegu\nOmwogezi wa Uganda Police Force, CP Fred Enanga agamba nti ab’ebyokwerinda abanoonyereza ku kuttibwa kw’Omuyizi w’e Makerere Tegu Emmanuel 24 bavunaanye abalowoozebwa okumutta 4 mu Kkooti ya LDC. Omugenzi yakubwa nga 27-6-2020 natuusibwako obuvune obw’amaanyi obwamuviirako okufa nga 3-7-2020 mu Ddwaliro e Mulago Kiruddu.\nBano kuliko Oigu Charles 34, Councilor; Nyeko Balam, 33 Security Guard, Kakuru Johnson 24, Mutuuze w’e Makerere ne Ssekitoleko Moses 21 omutuuze w’e Makerere.\nEbikolwa byabwe byekakasiddwa ‘Post mortem Report’ eyalaze nti ekyamuviiriddeko okufa kyava ku buvune obwamutuusibwako nga akubwa, amabwa ku mugongo, okulunguula kw’emiggo mu mugongo n’obukongovule.\nEbyakazuulwa biraga nti nga 27-6-2020 omugenzi yava ewa mwannyina Racheal Ariongeti e Namungoona gyabadde abeera ne muganda we Sam Okwalinga nagenda okusaba e Makerere wabula ku ssaawa 4 ez’ekiro, yasangibwa PC Mukose Farouk eyali alawuna emabega wa Main Building nga ku ttanka y’amazzi eyamusanga namubuuza kyeyali akolawo mu budde obwa obwali bugenze.\nPoliisi egamba ono yayanukula nakukasukira musirikale mayinja ekyamuwaliriza okukuba amasasi 3 mu bbanga okumutiisa wabula mbu omugenzi nasigala nga akasuka amayanji ekyawaliriza omusirikale okumuviira era nategeeza amukulira.\nOmugenzi yadduka nga ayolekera Kkanisa ya St. Augustine ne Centenary bank, gyeyagezaako okulwana n’abakuumi baawo 3 abamusinza amaanyi.\nBano bamukuba n’obutebe bw’ebyuuma bwebajja mu weema y’abagenyi era wano weyalajanira nga asaba obuyambi ekyaleeta abantu 10-15 abatuuze ba zone 1 ne West Road Quarters okuliraana Lumumba hall. Ku bano abajja kwaliko n’Abavubuka abegatta ku bakuumi nebatandika okumukuba nga balowooza nti mubbi.\nOno yadda awaka embeera gyeyatabukira natwalibwa ku Mild May Clinic e Sseguku nga 30-6-2020 eri omusawo wa Famire Dr. Arinda Anita eyabasindika e Rubaga bakebere oba yalina obuzibu n’ensigo olw’okuba yali tafuka. E Rubaga gyeyagibwa natwalibwa e Mulago National Referral Hospital, Kiruddu gyeyafiira nga 3.07.2020.\nPoliisi egamba oluvannyuma lw’okwetegereza akatambi nezuula nti abasirikale ba SGA n’abalala 7 bebakuba omugenzi.


Muve mukuyimba People Power mukole, Gen. Kasirye Ggwanga alabudde abavubuka be Busujju – Watchdog Uganda\n14th March 2019 at 19:57\nMAJOR Gen. Wasswa Kasirye Ggwanga alabudde abavubuka mu Ssaza lye Busujju okukomya okukeeranga mu kuyimba eby’obufuzi, nagamba nti balina okufuba okukola ennyo bafune kkye balya kubanga eby’obufuzi teri abirya.\n“Kummwe wano waliwo People Power gye muyimba buli kaseera gweteera emmere mu ssowaani? oba okuwererera omwana mu ssomero? naye mukeera kuyimba n’okukola enjoogaano z’eby’obufuzi ezitabayamba, muluna okuzireka” Kasirye Bwe yabategezezza.\nOkwogera bino yabadde ku faamu ye gye yatuuma Camp David II esangibwa ku kyalo Munkene mu gombolola ye Maanyi, bwe yabadde asisinkanye abavubuka n’abamu ku bantu abakulu abawangaalira ku kyalo kino, nga abasomesa ku nnima ey’omulembe gyagamba nti egenda kukyusa obulamu bwabwe.\nYasekeredde ab’ekisinde kya ‘PEOPLE POWER’ n’agamba nti mu kiseera kino bamalira bantu budde, ng’abantu kye beetaaga ze ssente.\n“Power ze ssente. Kati bwoyimba People Power ng’abantu tebalina ssente oba obamalira budde. Nze sikyayina kyenetaaga, nakafuna n’akasiimo kange, era kanyamba n’abantu bange kati mwe mubeera buli kaseera mukuyimba byabufuzi mu kifo ky’okukola.” Kasirye bwe yagambye\nOno era yabalabudde nti mu kulonda okujja bakyuse n’omubaka wa Busujju kubanga aliyo tamulabamu buweereza bulungi.\nMu kiseera kino Busujju ekikirirwa David Lukyamuzi Kalwanga atayina kibiina.\nWabula Kalwanga azze talaga ludda lukakafu lwagwako, nga oluusi alaga ng’ali mu kiwendo kya peole Power, so nga olulala alaga taliiyo nga ku NRM.\n“Njagala okulaba ebyobulimi ebivaamu ssente ebiri ku mulembe era nsobola okubakwatizaako nga mbawa tulakita ezomulembe,” bwatyo bweyanyonyodde.\nKasirye Ggwanga, yaliko ssentebe wa disitulikiti y’e Mubende nga Mityana ne Kassanda tezinakutulwako, yagambye nti akakasa nti ssinga abantu bonna e Busujju benyigira mu byobulimi, basobola okwongera okubeera obulungi.\nNze sikyayina kyenetaaga, nakafuna n’akasiimo kange, era kanyamba n’abantu bange kati mwe mubeera buli kaseera mukuyimba byabufuzi mu kifo ky’okukola.” Kasirye bwe yagambye\nTags: Gen. Kasigye GgwangaKalwanga\nPolice denies having Bobi Wine’s Tundra truck\nMulina okutusasula olw'okutukuba, abaafuna obuvune mu Arua batutte Gavumenti mu kooti


Bukedde Online - Ebimu ku bigezo by'amasomero amanene bikwatiddwa\nGwebattira mu bijambiya e Bukomansimbi ayise ebya p7\nJanet Museveni akambuwadde ku bubbi bw'ebi...\nOdongo, owa UNEB.\nEBIGEZO by’abayizi 194 aba Seeta Parents e Mukono bikwatiddwa lwa kukoppa. Abayizi 44 mu Kyengera Parents e Mugongo mu Wakiso nabo ebyabwe bikwatiddwa n’eby’abaana bana Habaabu Rahman Islamic e Mityana.\nEbigezo ebikwatiddwa byonna awamu mu ggwanga by’abayizi 2,559. Amasomero amalala ge bakwatidde ebigezo mu Wakiso kuliko; St. Pius Masajja PS nga by’abayizi musanvu, St. Theresa Mixed PS abayizi 37, New Hope Kimbejja Junior abayizi 48 ne Namasuba UMEA omuyizi omu. E Mukono bakutte bya Seeta Parents ne Bamusuuta PS abayizi 62.\nOmuwendo gw’abayizi be baakwatidde ebigezo mu 2017 gweyongedde okulinnya. Mu 2016 baakwata eby’abayizi 1,886 ate ku mulundi guno bakutte by’abayizi 2559. Omuwandiisi w’ekitongole ky’ebgezo ekya UNEB, Dan N. Odongo yategeezezza nti be baakwatidde ebigezo bagenda kubayita bannyonnyole era ebinaava mu kwennyonnyolako kwe kunaasinziirwa okusazaamu ebigezo oba okubibawa. Amasomero amalala kuliko Gombe Standards PS e Butambala abayizi basatu, Kigungumika PS e Bukomansimbi abayizi 45 ne Hope Lives Elementary PS e Alebtong abayizi 28.\nE Bundibugyo waliyo Mantroroba PS abayizi 80, Kabuga PS abayizi 17 ne Super PS abayizi 56. Bushenyi baakutte ebya Jesus Cares PS abayizi 39, Kyamuhunga PS abayizi 62 ne Bushenyi Town School abayizi 67.\nButaleja baakutte ebya Hasabya PS abayizi 45, Buyende baakutte bya Kisakye IFC abayizi 12, Ntaala PS abayizi 22. Gomba bakutte ebya Najjooki PS Gomba abayizi 16. Iganga bakutte ebya Buwooya PS abayizi 78, Kabarole bakutte bya Christ Aid PS abayizi 43 ne Rutooma “B” PS abayizi 58.\nKagadi bakutte ebya Rutabagwe PS abayizi 31, Kagadi Day & Boarding Town PS abayizi 51, Kaliro bakutte ebya Kyani Parents PS abayizi 77. Disitulikiti y’e Kamuli bakutte ebya Nabirumba PS abayizi 52, Kasozi PS abayizi 63.\nKasese bakutte ebya Kithambayiro PS abayizi 25, Kanyampara SDA PS 99, Nyakabingo PS abayizi 55 ne Rwenzori Elverum Image PS abayizi 23. Kyankwanzi bakutte bya muyizi omu okuva mu Kigabwa PS. Kyenjojo amasomero okuli: Igoma PS abayizi 44, Kajuma Parents P/S abayizi 34, Nyabirongo PS abayizi 74, Kagorogoro PS abayizi 81, Kaihura PS abayizi 68 ne Kasamba PS abayizi 7.\nMasindi bakutte bya Kijura Infants PS abayizi 14, Mitooma bakutte bya Kabira PS abayizi 37, Mutara PS abayizi 59 ne Mubende bakutte bya muyizi omu okuva mu Lutunku. Kalagala PS abayizi 37.\nNtungamo bakutte Rwentobo Prep. School abayizi 75, Kiyoora PS abayizi 47 ne Kiyanja PS abayizi 50. Rakai ne Sembabule bakutte ebyaKisaayi PS abayizi 60, Lwakololo PS abayizi 69, Katimba PS abayizi 30 ne St. Lawrence Kizibazzi PS abayizi 3. Sheema bakutte ebya Kabwohe Mixed PS abayizi 43, Nyabishera PS abantu 27 ne Nganwa Junior School abayizi 105.


Bukedde Online - Fayiro ya Massa ewedde - Poliisi\nFayiro ya Massa ewedde - Poliisi\nMinisita atangaazizza ku nnongoosereza mu tteeka ly'ettaka eppya\nLumumba asimattuse akabenje ku lw'e Ntebe\nPOLIISI emalirizza fayiro kw’evunaanira eyaliko kapiteeni wa Uganda Cranes, Geofrey Massa ne muganzi we Josephine Maliza.\nOmwogezi wa poliisi ya Kampala n’emiriraano, Emilian Kayima yagambye nti, baamalirizza buli ekyetaagisa ku fayiro ya Massa era balindiridde abawaabi ba Gavumenti bave mu keediimo ke balimu, fayiro esindikibwe mu kkooti.\nYagasseeko nti, fayiro eriko emisango mingi wabula balinako ebiri gye basinga okwetaaga era gye basinze okuteekako amaanyi okuli ogw’okutomera omuserikale mu bugenderevu n’okwonoona pikipiki ya poliisi nnamba UP 5134.\nPoliisi yaggula ku Massa emisango gino oluvannyuma lw’okumusanga ne Josephine gwe yali alonze ekkubo nga bali mu luboozi olunyuunyutuvu mu mmotoka ekiro e Namboole.\nKyokka poliisi bwe yagezaako okumubuuza kye yali akola mu budde obwo, n’asimbula mmotoka n’atomera pikipiki n’omuserikale ekyabawaliriza okugikuba amasasi agaakwata Josephine ku kabina.\nAbazannyi mu ttiimu ya Uganda Cranes Massa gy’abadde aduumira okumala emyaka ebiri mwe yasobodde okugituusa e Gabon mu mpaka za Afrika Cup of Nations 2017, bavumiridde ekya poliisi okukuba munnaabwe amasasi ne bagamba nti ssinga yafudde olwo bandigambye batya? Kapiteeni wa Uganda Cranes eyaddidde Massa mu Bigere, Geofrey Sserunkuuma yagambye nti, Massa amumanyi nti muntumulamu, tayomba, tanywa mwenge n’avuma bantu ate si mubbi n’agamba nti tewali nsonga yonna yabadde ebaviirako kukuba mmotoka ye masasi.\nYagasseeko nti, ye nga Sserunkuuma, ekikolwa ekyakoleddwa n’engeri poliisi gye yakikozeemu akivumirira.\nYagambye nti, poliisi kye yakoze ne bwe yandikikoze ku muntu gw’atamanyi, era yandikiyise kikyamu.\nNicholas Wadaada asamba nnamba 2 ya Uganda Cranes yagambye nti, Massa we yafunidde obuzibu buno baabadde Sudan gye baabadde bagenze okusamba omupiira.\nYagasseeko nti baakomyewo ku Ssande ate baatuukidde mu kutendekebwa n’agamba nti, basuubira okugenda okumulabako nga bafunye akadde.\nYagambye nti Massa musirise era muzibu waakuggyamu kigambo.\nYategeezezza nti, okusinziira ku mateeka ga poliisi, omuntu bw’ataba na kissi, omuserikale takkirizibwa kufulumya ssasi kyokka ku Massa, baafulumizza amasasi agaayonoonye n’emmotoka ye.\nAli awafunda lima katunguluccumu, y'asasula ekiwera\nAba Bukoto mid west balombojjedde omubaka waabwe ebizibu


Engeri y’Okuyisaamu Omuntu Agobeddwa mu Kibiina | Kwagala kwa Katonda\nEngeri y’Okuyisaamu Omuntu Agobeddwa mu Kibiina\nKituluma nnyo omu ku b’eŋŋanda zaffe oba mukwano gwaffe ow’oku lusegere bw’agobebwa mu kibiina olw’okukola ekibi eky’amaanyi kyokka n’agaana okwenenya. Engeri gye tutwalamu obulagirizi bwa Bayibuli obukwata ku nsonga eno esobola okulaga obanga tuli beesigwa eri Katonda era obanga tumwagala nnyo. * Weetegereze ebimu ku bibuuzo bye tuyinza okwebuuza ku nsonga eno.\nTwandiyisizza tutya omuntu aba agobeddwa mu kibiina? Bayibuli egamba: “[Temukolagananga] na muntu yenna ayitibwa ow’oluganda kyokka nga mugwenyufu, oba nga wa mululu, oba ng’asinza ebifaananyi, oba nga muvumi, oba nga mutamiivu, oba nga munyazi, n’okulya temulyanga na muntu ng’oyo.” (1 Abakkolinso 5:11) Ng’eyogera ku muntu yenna ‘atasigala mu kuyigiriza kwa Kristo,’ Bayibuli egamba nti: “Temumusembezanga mu maka gammwe era temumulamusanga. Oyo amulamusa aba assa kimu naye mu bikolwa bye ebibi.” (2 Yokaana 9-11) Tetulina kukolagana n’abo ababa bagobeddwa mu kibiina wadde okwogera nabo ku bintu eby’omwoyo. Watchtower eya Ssebutemba 15, 1981, olupapula 25, yagamba nti: “Okulamusa obulamusa omuntu kiyinza okukuviirako okutandika okunyumya naye oba okumufuula mukwano gwo. Ddala twandyagadde okutandiikiriza omukwano n’omuntu aba agobeddwa mu kibiina?”\nDdala kyetaagisa okwewalira ddala omuntu aba agobeddwa mu kibiina? Yee, kyetaagisa okumwewalira ddala olw’ensonga zino wammanga. Esooka, kiraga nti tuli beesigwa eri Katonda era nti tunywerera ku Kigambo kye. Tugondera Yakuwa ka kibe nga kino kyangu okukola oba nedda. Okwagala kwe tulina eri Katonda kutuleetera okugondera ebiragiro bye byonna, nga tukimanyi nti atwagala, mwenkanya, era nti amateeka ge ga muganyulo gye tuli. (Isaaya 48:17; 1 Yokaana 5:3) Ey’okubiri, okwewala okukolagana n’omwonoonyi ateenenya kitukuuma awamu n’ekibiina kyonna ne tulema okwonoonebwa mu by’omwoyo ne mu mpisa, era kiyamba ekibiina okusigala nga kirina erinnya eddungi. (1 Abakkolinso 5:6, 7) Ey’okusatu, bwe tunywerera ku misingi gya Bayibuli kiyinza n’okuganyula oyo aba agobeddwa. Bwe tuwagira ebyo ebiba bisaliddwawo abakadde kiyinza okuleetera omwonoonyi ateenenya okwekuba mu kifuba. Okufiirwa enkolagana gy’abadde alina n’abantu b’ayagala kiyinza okumuleetera “okwerowooza” n’okukitegeera nti ekibi kye yakola kyali kya maanyi nnyo, bwe kityo n’abaako ky’akolawo okudda eri Yakuwa.—Lukka 15:17.\nWatya singa omu ku b’eŋŋanda zaffe y’aba agobeddwa? Olw’okuba tuba twagala nnyo ab’eŋŋanda zaffe, embeera ng’eyo eyinza okugezesa ennyo obwesigwa bwaffe eri Yakuwa. Twandiyisizza tutya omu ku b’eŋŋanda zaffe aba agobeddwa mu kibiina? Mu katabo kano, tetuyinza kwogera ku buli mbeera eyinza okubaawo, naye ka tulabeyo embeera za mirundi ebiri.\nEsooka, oyo aba agobeddwa ayinza okuba ng’akyabeera wamu n’ab’omu maka ge abali mu mazima. Okuva bwe kiri nti okugobebwa kw’omuntu oyo tekuggyaawo luganda lw’alina na ba ŋŋanda ze, ayinza okweyongera okukolagana nabo mu bintu ebya bulijjo. Kyokka, olw’okuba aba agaanye okwenenya, omuntu oyo aba asazeewo okwekutula ku luganda olw’eby’omwoyo lw’abadde alina n’ab’eŋŋanda ze abali mu mazima. N’olwekyo ab’eŋŋanda ze abaagala okusigala nga beesigwa eri Yakuwa tebasobola kweyongera kukolagana na muntu oyo mu by’omwoyo. Ng’ekyokulabirako, oyo aba agobeddwa mu kibiina tayinza kwenyigira mu kusinza kw’amaka. Kyokka, bw’aba ng’akyali mwana muto, bazadde be baba bakyalina obuvunaanyizibwa obw’okumuyigiriza n’okumukangavvula. N’olwekyo, bazadde be bayinza okukola enteekateeka okumuyigiriza Bayibuli. *—Engero 6:20-22; 29:17.\nEy’okubiri, oyo aba agobeddwa ayinza okuba nga tabeera na bazadde be. Wadde ng’olw’olumu kiyinza okwetaagisa okukolagana n’omuntu oyo ku nsonga ezimu ez’eka, enkolagana eyo tesaanidde kugenda wala nnyo. Ab’eŋŋanda z’omuntu oyo Abakristaayo tebasaanidde kwekwasa busongasonga basobole okwogerako naye oba okubeerako awamu naye. Obwesigwa bwe balina eri Yakuwa n’ekibiina kye bubaleetera okukolera ku bulagirizi obuli mu Byawandiikibwa obukwata ku ngeri y’Okuyisaamu omuntu aba agobeddwa mu kibiina. Bwe basigala nga beesigwa mu nsonga eno, baba booleka okwagala eri omuntu oyo era kiyinza okumuyamba okuganyulwa mu kukangavvulwa okuba kumuweereddwa. *—Abebbulaniya 12:11.\n^ lup. 1 Emisingi gya Bayibuli egikwata ku ngeri gye tusaanidde okuyisaamu abo abagobeddwa mu kibiina gikwata ne ku abo ababa bakyeyawuddeko.\n^ lup. 2 Okusobola okumanya ebisingawo ebikwata ku baana abato ababa bagobeddwa mu kibiina naye nga bakyabeera ne bazadde baabwe, laba Omunaala gw’Omukuumi ogwa Okitobba 1, 2001, olupapula 27-28, ne Watchtower eya Noovemba 15, 1988, olupapula 20.\n^ lup. 3 Okusobola okumanya ebisingawo ebikwata ku ngeri gye tusaanidde okuyisaamu ab’eŋŋanda zaffe ababa bagobeddwa mu kibiina, laba Watchtower eya Apuli 15, 1988, olupapula 26-31, ne Ssebutemba 15, 1981, olupapula 26-31.


Ekkubo Erireeta Essanyu—Okuba n’Ekigendererwa mu Bulamu\nABANTU TWAWUKANA NNYO KU NSOLO, KUBANGA TUSOBOLA OKUWANDIIKA, OKUSIIGA EBIFAANANYI, OKUYIIYA, N’OKULOWOOZA KU BIBUUZO EBISINGA OBUKULU MU BULAMU: Ng’ekyokulabirako, ensi n’obwengula byajjawo bitya? Twajjawo tutya? Obulamu bulina kigendererwa ki? Ebiseera eby’omu maaso binaaba bitya?\nAbantu abamu tebafaayo kunoonya byakuddamu mu bibuuzo ebyo kubanga balowooza nti tebisobola kufunika. Abalala bagamba nti tekyetaagisa kunoonya bya kuddamu mu bibuuzo ebyo kubanga obulamu bwajjawo bwokka. Profesa mu misomo gy’ebyafaayo ne ssaayansi, William Provine, yagamba nti: “Tewali bakatonda, obulamu tebulina kigendererwa, tewali nsibuko ya mitindo gya mpisa, era obulamu tebulina makulu.”\nKyokka abantu abamu tebakkiriziganya na ndowooza eyo. Bakiraba nti ensi n’obwengula bitegekeddwa bulungi era birina amateeka agabifuga. Beewuunya nnyo engeri ebitonde gye byakulamu, era ne bannassaayansi bafubye okubikoppa nga balina bye bakola. Engeri eyeewuunyisa ennyo ebitonde gye byakulamu bukakafu obulaga nti tebyajjawo byokka, wabula nti waliwo eyabikola era nti eyabikola mugezi nnyo.\nEkyo kireetedde n’abamu ku abo abaali bakkiriza nti ebintu tebyatondebwa, okukyusa endowooza yaabwe. Ka tulabeyo babiri.\nOMUSAWO W’OBUSIMU BW’OMUBIRI, ALEXEI MARNOV. “Amasomero ge nnasomeramu gaayigirizanga nti ebintu tebyatondebwa wabula nti byajja bifuukafuuka. Omuntu yenna eyagambanga nti akkiririza mu Katonda yatwalibwanga ng’atalina magezi.” Kyokka mu 1990, endowooza ye yatandika okukyuka.\n“Agamba nti: “Bulijjo nnalinga nfuba okumanya ensonga lwaki ebintu weebiri, nga muno mw’otwalidde n’obwongo bw’omuntu. Kigambibwa nti obwongo bw’omuntu kye kintu ekisingayo okwewuunyisa mu bintu byonna ebiri ku nsi ne mu bwengula. Naye ddala kisoboka okuba nti obwongo bwakolebwa kuyiga n’okumanya ebintu bingi oluvannyuma bufe? Ekyo tekikola makulu. Bwe kityo nnatandika okwebuuza: ‘Lwaki weetuli? Obulamu bulina kigendererwa ki?’ Oluvannyuma lw’okufumiitiriza ennyo ku bibuuzo ebyo, nnakiraba nti wateekwa okubaawo Omutonzi.”\nNg’agezaako okunoonya ekigendererwa ky’obulamu, Alexei yasalawo okwekenneenya Bayibuli. Oluvannyuma ne mukyala, omusawo, naye eyali takkiririza mu Katonda yatandika okuyiga Bayibuli ng’alina ekigendererwa eky’okulaga mwami we nti bye yali atandise okukkiririzaamu tebyali bituufu! Kati bombi bakkiririza mu Katonda era bamanyi ekyo Katonda ky’ayagaliza abantu nga bwe kiragibwa mu Byawandiikibwa.\nMUNNASSAAYANSI HUABI YIN EYEEKENNEENYA PLASMA. Huabi Yin yasoma emisomo gya ssaayansi era yamala emyaka mingi ng’anoonyereza ku plasma. Plasma y’emu mbeera ez’emirundi ena ebintu byonna mwe bisobola okubeera. Ebintu bisobola okuba nga byekutte, nga biri mu ngeri ya mukka, nga biri mu ngeri ya mazzi, oba nga biri mu ngeri ya plasma. Okusingira ddala plasma (gamba ng’oyo abeera mu njuba) aba mu ngeri ya masannyalaze.\nHuabi agamba nti: “Ffe bannassaayansi buli lwe twekenneenya ebintu ebiri mu butonde, tukiraba nti bitegekeddwa bulungi nnyo era nti birina amateeka agabifuga. Nneebuuzanga nti: ‘Amateeka ago gajjawo gatya? Bwe kiba nti n’omuliro obuliro ogufumba gulina okubaako omuntu agulabirira okukakasa nti gwakira ku kigero ekituufu, kati olwo ani yateekawo amateeka agafuga engeri enjuba gy’eyakamu?’ Nnatuuka ekiseera ne nkiraba nti ebigambo bino ebisookera ddala mu Bayibuli bituufu: ‘Ku lubereberye Katonda yatonda eggulu n’ensi.’”—Olubereberye 1:1.\nKyo kituufu nti ssaayansi ayambye abantu okumanya eby’okuddamu mu bibuuzo nga bino: Obutoffaali bw’obwongo bukola butya? Enjuba evaamu etya ebbugumu n’ekitangaala? Kyokka nga Alexei ne Huabi bwe baakiraba, Bayibuli eddamu ebibuuzo nga bino ebisinga obukulu: Lwaki ensi n’obwengula weebiri? Lwaki bifugibwa amateeka? Era lwaki weetuli?\nNg’eyogera ku nsi, Bayibuli egamba nti: “[Katonda] teyagitondera bwereere, wabula yagitonda okubeeramu abantu.” (Isaaya 45:18) Katonda alina ensonga lwaki yatonda ensi. Ensonga eyo eyogerwako mu kitundu ekiddako era ng’erina akakwate n’ebiseera byaffe eby’omu maaso.\n‘Katonda ensi teyagitondera bwereere, wabula yagitonda okubeeramu abantu.’—Isaaya 45:18.\n“Tweetaaga okuba n’ekigendererwa mu bulamu”\nProfesa mu mbeera z’abantu ayitibwa William McDougall, yagamba nti, “Okusobola okuba abalamu obulungi twetaaga okuba n’ekigendererwa mu bulamu.” Ne profesa omulala mu mbeera z’abantu ayitibwa Carol Ryff, yagamba nti abantu “abalina ekigendererwa mu bulamu batera okuba abalamu obulungi. Tebatera kufuna ndwadde za bwongo . . . , ndwadde za mutima, bawona mangu nga bafunye obulwadde bw’okusannyalala, . . . era batera okuwangaala.”\nEkkubo Erireeta Essanyu—Okuba n’Ekigendererwa mu Bulamu


Yokaana 6 | Bayibuli ey'Oku Mukutu Gwaffe Ogwa Intaneeti | New World Translation\nYesu aliisa abantu 5,000 (1-15)\nAtambulira ku mazzi (16-21)\nYesu ye “mmere ey’obulamu” (22-59)\nBangi beesittala olw’ebigambo bya Yesu (60-71)\n6 Oluvannyuma lw’ebyo, Yesu yagenda emitala w’Ennyanja ey’e Ggaliraaya, era eyitibwa Tiberiya.+ 2 Ekibiina ky’abantu kinene ne kimugoberera+ kubanga baali balaba ebyamagero bye yali akola ng’awonya abalwadde.+ 3 Awo Yesu n’agenda ku lusozi n’atuula eyo n’abayigirizwa be. 4 Embaga y’Abayudaaya ey’Okuyitako+ yali enaatera okutuuka. 5 Yesu bwe yayimusa amaaso ge n’alaba ekibiina ky’abantu kinene nga kijja gy’ali, n’agamba Firipo nti: “Tunaagula wa emigaati abantu bano gye banaalya?”+ 6 Kyokka, kino yakyogera kumugezesa, kubanga yali amanyi kye yali anaatera okukola. 7 Firipo n’amuddamu nti: “Emigaati egya ddinaali* 200 tegiyinza kubamala, buli muntu ne bw’aba wa kulyako katono.” 8 Omu ku bayigirizwa be ayitibwa Andereya, muganda wa Simooni Peetero, n’amugamba nti: 9 “Wano waliwo omulenzi alina emigaati gya ssayiri etaano n’obwennyanja bubiri. Naye bino binaagasa ki ku bantu abangi bwe bati?”+ 10 Yesu n’abagamba nti: “Mutuuze abantu.” Olw’okuba waaliwo omuddo mungi abantu ne batuula wansi, era mu kibiina ekyo mwalimu abasajja 5,000.+ 11 Yesu n’akwata emigaati ne yeebaza, n’agigabira abo abaali batudde, era n’akola kye kimu ku bwennyanja, bonna ne bafuna ebibamala. 12 Bwe bakkuta, n’agamba abayigirizwa be nti: “Mukuŋŋaanye obutundutundu obufisseewo, waleme kubaawo kyonoonebwa.” 13 Ne bakuŋŋaanya obutundutundu bw’emigaati etaano egya ssayiri obwafikkawo nga bamaze okulya, ne bujjuza ebisero 12. 14 Abantu bwe baalaba ekyamagero kye yakola ne bagamba nti: “Ddala ono ye nnabbi eyali ow’okujja mu nsi.”+ 15 Yesu bwe yamanya nti baali banaatera okujja okumukwata bamufuule kabaka,+ n’addayo ku lusozi n’abeera eyo yekka.+ 16 Bwe bwawungeera, abayigirizwa be ne bagenda ku nnyanja,+ 17 ne balinnya eryato ne boolekera Kaperunawumu ekyali emitala w’ennyanja. Mu kiseera ekyo obudde bwali buzibye, era Yesu yali tannajja gye bali.+ 18 Awo ennyanja n’etandika okusiikuuka kubanga omuyaga ogw’amaanyi gwali gukunta.+ 19 Naye bwe baali baakasaabalako mayiro nga ssatu oba nnya,* ne balaba Yesu ng’atambulira ku nnyanja era ng’ajja asemberera eryato, ne batya nnyo. 20 Naye n’abagamba nti: “Ye nze; temutya!”+ 21 Awo ne bamutwalako mu lyato, era mu kaseera katono eryato ne ligoba ku lukalu gye baali balaga.+ 22 Ku lunaku olwaddako, ekibiina ky’abantu abaali basigadde emitala w’ennyanja, baalaba nga tewali maato okuggyako akaato kamu akatono, era nga Yesu yali tagenze na bayigirizwa be mu lyato, wabula nga bagenze bokka. 23 Bwe baalaba amaato agaali gava e Tiberiya nga gazze okumpi n’ekifo we baaliira emigaati nga Mukama waffe amaze okwebaza, 24 ne bagendayo naye ne balaba nga Yesu n’abayigirizwa be tebaliiwo, ne balinnya amaato gaabwe ne bagenda e Kaperunawumu okunoonya Yesu. 25 Bwe baamusanga emitala w’ennyanja ne bamubuuza nti: “Labbi,+ watuuse ddi eno?” 26 Yesu n’abaddamu nti: “Mazima ddala mbagamba nti munnoonya, si lwa kuba mwalaba ebyamagero, wabula lwa kuba mwalya emigaati ne mukkuta.+ 27 Temukolerera mmere eggwaawo, wabula mukolerere emmere etaggwaawo ereeta obulamu obutaggwaawo,+ Omwana w’omuntu gy’alibawa; kubanga oyo Kitaffe, Katonda kennyini, amutaddeko akabonero okulaga nti amusiima.”+ 28 Awo ne bamugamba nti: “Tukole ki okutuukiriza Katonda by’ayagala?” 29 Yesu n’abaddamu nti: “Kino Katonda ky’ayagala, mmwe okukkiririza mu oyo gwe yatuma.”+ 30 Ne bamugamba nti: “Kati olwo, kyamagero ki ky’onookola,+ tukirabe tulyoke tukukkirize? Kiki ky’onookola? 31 Bajjajjaffe baalya emmaanu mu ddungu,+ nga bwe kyawandiikibwa nti: ‘Yabawa emmere okuva mu ggulu balye.’”+ 32 Yesu n’abagamba nti: “Mazima ddala mbagamba nti Musa teyabawa mmere okuva mu ggulu, naye Kitange y’abawa emmere eya ddala okuva mu ggulu. 33 Kubanga emmere eva ewa Katonda y’oyo ava mu ggulu n’awa ensi obulamu.” 34 Ne bamugamba nti: “Mukama waffe, tuwenga emmere eyo.” 35 Yesu n’abagamba nti: “Nze mmere ey’obulamu. Buli ajja gye ndi talirumwa njala n’akatono,+ era buli akkiririza mu nze talirumwa nnyonta n’akatono. 36 Naye mbagamba nti mundabye naye temunzikiriza.+ 37 Bonna Kitange b’ampa bajja kujja gye ndi, era oyo ajja gye ndi sirimugoba;+ 38 kubanga saava mu ggulu+ kukola bye njagala, wabula eby’oyo eyantuma.+ 39 Kino eyantuma ky’ayagala, ku bonna be yampa nneme kubuzaako n’omu, wabula mbazuukize+ ku lunaku olw’enkomerero. 40 Kitange ayagala buli muntu ategeera Omwana n’amukkiririzaamu afune obulamu obutaggwaawo,+ era ndimuzuukiza+ ku lunaku olw’enkomerero.” 41 Awo Abayudaaya ne batandika okwemulugunya kubanga yali agambye nti: “Nze mmere eyava mu ggulu.”+ 42 Ne bagamba nti: “Ono si ye Yesu mutabani wa Yusufu, era nga kitaawe ne nnyina tubamanyi?+ Kati olwo, lwaki agamba nti, ‘Nnava mu ggulu’?” 43 Yesu n’abagamba nti: “Mulekere awo okwemulugunya. 44 Tewali muntu ayinza kujja gye ndi okuggyako nga Kitange eyantuma y’amusise,+ era ndimuzuukiza ku lunaku olw’enkomerero.+ 45 Kyawandiikibwa mu biwandiiko bya Bannabbi nti: ‘Bonna baliyigirizibwa Yakuwa.’*+ Buli muntu awulirizza Kitange era n’ayiga ajja gye ndi. 46 Tewali muntu yenna eyali alabye ku Kitange,+ okuggyako oyo yekka eyava ewa Katonda; oyo ye yalaba Kitange.+ 47 Mazima ddala mbagamba nti oyo anzikiriza alina obulamu obutaggwaawo.+ 48 “Nze mmere ey’obulamu.+ 49 Bajjajjammwe baalya emmaanu mu ddungu naye ne bafa.+ 50 Eno ye mmere eva mu ggulu, buli muntu asobole okugiryako aleme okufa. 51 Nze mmere ennamu eyava mu ggulu. Omuntu yenna bw’alya ku mmere eno ajja kubeerawo emirembe gyonna; mazima ddala emmere gye nnaagaba ku lw’obulamu bw’ensi gwe mubiri gwange.”+ 52 Awo Abayudaaya ne batandika okuwakana bokka na bokka nga bagamba nti: “Omusajja ono ayinza atya okutuwa omubiri gwe okugulya?” 53 Yesu n’abagamba nti: “Mazima ddala mbagamba nti, okuggyako nga mulidde omubiri gw’Omwana w’omuntu era ne munywa n’omusaayi gwe, temulina bulamu.*+ 54 Oyo alya omubiri gwange era n’anywa omusaayi gwange alina obulamu obutaggwaawo, era ndimuzuukiza+ ku lunaku olw’enkomerero; 55 kubanga omubiri gwange mmere ya ddala, n’omusaayi gwange kya kunywa kya ddala. 56 Oyo yenna alya omubiri gwange era n’anywa omusaayi gwange, nze naye tuba bumu.+ 57 Nga Kitange omulamu bwe yantuma, era nga ndi mulamu ku bubwe, n’oyo alya ku mubiri gwange ajja kuba mulamu ku bwange.+ 58 Eno ye mmere eyava mu ggulu. Teri ng’eyo bajjajjammwe gye baalya naye ne bafa. Oyo yenna alya ku mmere eno ajja kubeerawo emirembe gyonna.”+ 59 Ebintu bino yabyogera bwe yali ayigiriza mu kkuŋŋaaniro e Kaperunawumu. 60 Bangi ku bayigirizwa be bwe baawulira ekyo ne bagamba nti: “Ebigambo ebyo byesisiwaza; ani ayinza okubiwuliriza?” 61 Yesu bwe yamanya nti abayigirizwa be baali beemulugunya olw’ebyo bye yali ayogedde, n’ababuuza nti: “Bino bibeesittaza? 62 Kati olwo bwe munaalaba Omwana w’omuntu ng’addayo gye yava?+ 63 Omwoyo gwe guwa obulamu;+ omubiri teguliiko kye gugasa. Ebigambo bye mbagambye bya mwoyo era bya bulamu.+ 64 Naye waliwo abamu ku mmwe abatakkiriza.” Okuva ku lubereberye, Yesu yali amanyi abo abaali batakkiriza era n’oyo eyali ajja okumulyamu olukwe.+ 65 Era n’abagamba nti: “Eno ye nsonga lwaki mbagambye nti tewali ayinza kujja gye ndi okuggyako nga Kitange amukkirizza.”+ 66 Olw’ensonga eyo, bangi ku bayigirizwa baddira ebintu bye baali balese,+ ne balekera awo okutambula naye. 67 Awo Yesu n’agamba Ekkumi n’Ababiri nti: “Nammwe mwagala kugenda?” 68 Simooni Peetero n’amuddamu nti: “Mukama waffe, tunaagenda eri ani?+ Ggwe olina ebigambo eby’obulamu obutaggwaawo.+ 69 Tukkirizza era tutegedde nti ggwe Mutukuvu wa Katonda.”+ 70 Yesu n’abagamba nti: “Si nze nnabalonda mmwe ekkumi n’ababiri?+ Naye omu ku mmwe mulyolyomi.”+ 71 Mu butuufu yali ayogera ku Yuda mutabani wa Simooni Isukalyoti, kubanga oyo yali agenda kumulyamu olukwe wadde nga yali omu ku Kkumi n’Ababiri.+\n^ Kilomita nga 5 oba 6. Obut., “sitadiya nga 25 oba 30.” Laba Ebyong. B14.\n^ Obut., “temulina bulamu mu mmwe.”


KAPYATA y'emmotoka Range Rover Sport ecamudde abantu abalowooza nti Paasita Aloysious Bugingo yagigulidde mukazi we omupya, Susan Nantaba Makula.\nEkyaleetedde abantu okulowooza batyo kyavudde ku Bugingo ne Makula okubeera nga mu kiseera emmotoka eno we yafulumidde nga bombi bali South Afrika ate nga n'emmotoka ekutte akati ku mikutu egy'enjawulo ku yintaneeti eri mu maduuka agatunda mmotoka mu ggwanga lye limu.\nMmotoka eno yasibiddwaako obuwero obumyufu obulaga laavu olwo abaagaliza Makula ebirungi ne bakikoonamu wadde nga tebalina bukakafu ku kyo. Wadde nga waliwo mmotoka Susan gye yabaddemu e South Afrika nga ya mitto myeru ate ng'eyogerwako ya middugavu, tekyalobedde bantu kulowooza nti mmotoka y'emu ne Susan gye yabadde atuddemu kyokka ng'olabira ddala nga za njawulo.\nEkyabongedde essuubi kwe kulaba emmotoka eno ng'abaddukanya omukutu gwa Salt Media ogwa Bugingo bagitadde ku page eyo ne bawandiikako nti, ‘mwogere neera.' Ab'e South Afrika nabo boogera byabwe ku mmotoka eno anti abamu baasoose kutegeeza nga bw'eri ey'abayimbi b'ennyimba z'eddiini aba New Chapters.\nBano nabo baabaddeko ne Bugingo e South Afrika ekyatabudde abalala nga balowooza nti oba Bugingo ye yagibagulidde okubeebaza okutambuza enjiri nga bayita mu nnyimba. Bukedde yatuukiridde omu ku bayimbi ba New Chapter, Edwin Lutaaya ali e South Afrika n'ategeeza nti emmotoka Susan gye yabaddemu ya kika kya Bently ate eyogerwako ya Range Rover.\nYagasseeko nti bo ng'aba New Chapter baludde nga bakolagana ne Bugingo, era bwe yagenzeeyo okubakyalira baabadde bonna n'emmotoka eyogerwako abantu kwe kulowooza nti Bugingo yagigulidde Makula, ekitali kituufu kubanga mmotoka yaabwe. New Chapter erimu abayimbi basatu okuli Edwin, Antonia ne Jomo.\nEbikwata ku mmotoka eNO lRange Rover Sport ekolebwa e South Afrika okusinziira ku mukugu w'emmotoka, Barnabas Kigongo azitundira mu kibanda kya mmotoka ekya Kampala Modernity e Bugoloobi.\nYagambye nti bwe yagirabye mu kifaananyi eyo modo ya 2014 egula obukadde 250, modo 2018 egula 350 ate Range Rover Sport Auto Biography modo 2019 eri ku 450. Esobola okukulabula ng'egenda kutomera n'eyogera ennimi ez'enjawulo okusinziira olulimi lwe wagiragira eyogere oba Luzungu, Lujapan n'endala.\nAbagirinnya bwe baba bakulu mu myaka, ekka wansi ne bagituuka. Bwe yeewulira ng'eri ku misinde mingi, ekkamu wansi okwongera okuggumira ate bw'ebeera mu binnya ebipima n'esalawo oba ewanvuwamu obutakubwa nnyo oba okukkamu okunywerera ku ttaka. Kino ekikola kusinziira ku kika ky'ekkubo ly'eriko. Erina kkamera eziraga ebiri ewala ekiro amataala gye gatatuuka.\nBugingo yayawukana ne mukyala we Teddy Naluswa Bugingo bwe baali bamaze emyaka 29 n'agenda ne Makula gwe yazimbira amaka amatiribona e Wakiso. Naluswa yasalawo okutwala Bugingo mu kkooti ng'amulanga obutalabirira waka, wabula eno Bugingo yamumeggerayo.\nBugingo yeekubira enduulu mu kkooti bagattululwe ne Naluswa wabula omusango tegunnasalwa. Gye buvuddeko Naluswa yaggulawo ekkanisa ku Bat Valley n'atandika okubuulira enjiri.